
"Dagliglivets kulturminner” er stikkord for kulturminneåret 2009. Vi vil presentere 
noen eksempler på denne typen kulturminner i hvert nummer av Byminner dette året. 
Kunstnerkolonien i Trolltun borettslag på Bøler fyller 50 år i år - Helle Benedicte 
Berg forteller om idéene bak byggingen av kolonien og litt om livet der. I artikkelen 
om Byoriginaler møter vi en annen av Bølers tidligere innbyggere, Per Gunvald 
Hermansen, "Baronen av Bøler”. Bernt Ankers kone Mathia er det skrevet lite om - nå 
kan du bli bedre kjent med henne og hennes nærmeste familie og omgangskrets. 

I våre dager er dyr i byen nærmest ensbetydende med selskapsdyr - i Kristiania 
for 100 år siden var kuer og hester vanlig i bybildet. 

Vi ønsker våre lesere et riktig godt nytt år med mange gode "Byminner”! 

Hverdagslivets kulturminner 
Kulturminneåret 2009 på Oslo 
Museum 


Lars Emil Hansen 


”Dagliglivets kulturminner” er satt som stikkord for kulturminneåret 
2009. Bakgrunnen for kulturminneåret finnes i Stortingsmeldingen 
Teve med Kulturminner”, der det ble slått fast at det hvert tiår fra 2009 
skulle arrangeres et ”,kulturminneårMålet med satsningen er å sikre 
kunnskap om og tilgjengelighet til kulturminnene. I denne artikkelen 
vil jeg se litt nærmere på hva som legges i begrepet ”dagliglivets 
kulturminner” og kort presentere noen av Oslo Museums satsninger 
i kulturminneåret. 


Med valget av dette temaet har man 
ønsket å rette søkelyset mot bredden og 
mangfoldet i kulturarven. Kulturminner er 
ikke bare svært gamle gjenstander fra 
vikingtid og middelalder, praktbygg som 
herregårder og kirker, eller fine malerier 
og kostbare møbler. Også de små og 
unnselige tingene som omgir oss til 
hverdags - kumlokk, smijernsrekkverk, 
pissoarer, pizzakartonger, kjøkkenred¬ 
skaper og knestrømper er kulturminner. 
Disse alminnelige gjenstandene har i 
liten grad vært samlet av museene. Det 
samme gjelder hverdagens immaterielle 
kulturarv; lydene som omgir oss, bevisst 
og ubevisst og de mange individuelle 


historiene fra arbeids-, familie- og hjem- 
meliv. Disse kulturuttrykkene er en vel så 
viktig del av ”vår” kulturarv som stavkirker 
og rokokkostoler. 

Hvem inkluderes i kulturarven? 
Mange har i dag et aktivt og engasjert 
forhold til kulturminner. Både offentlige 
myndigheter, institusjoner, organisasjoner 
og privatpersoner er opptatt av å bevare 
kulturuttrykk som vurderes som viktige for 
”vår” identitet. Likevel er det ikke nødven¬ 
digvis enighet mellom de ulike aktørene 
og gruppene om hva som er et verdifullt 
kulturminne, og hvordan kulturminnene 
skal forvaltes og behandles. Dette er 

kanskje spesielt tydelig innenfor bygnings¬ 
vernet, der antikvarens oppfatning ikke 
alltid stemmer overens med eierens 
restaurerings- og historiesyn. Heller ikke 
mellom antikvarene er det nødvendigvis 
enighet, og studerer man antikvarenes 
vernepraksis historisk, vil man se at både 
synet på hva som skal vernes og hvordan 
det skal vernes har endret seg betydelig 
det siste hundreåret! Slik er det også 
innenfor museumsverdenen. 

Både museene og bygningsvernet 
har mye av sitt ideologiske utgangs¬ 
punkt i nasjonalromantikken og nasjons- 
byggingen på 1800-tallet. Museene skulle 
være viktige bidragsytere i konstruksjonen 
av den nye norske identiteten. For å 
trekke skillelinjer mot Danmark og 
Sverige, ble levninger og minner fra 
tiden før unionene tillagt spesielt stor vekt, 
og fortidsinteressen dreide seg først og 
fremst om vikingtiden og middelalderen. 
Etter hvert ble også gjenstander og 
objekter fra nyere tid interessante, men 
langt ut på 1900-tallet var høy alder fortsatt 
et viktig kriterium for at et objekt skulle 
bli innlemmet i en museumssamling. 
Samtidig fikk museumssamlingene en 
sosial slagside. Fram til 1950-tallet, ja 
flere steder langt inn i 1970-årene, ble 
klasse lite problematisert. Det estetiske 
stod i sentrum, og det var først og 
fremst de selveiende bøndenes og 
byborgerskapets kultur som ble formidlet 
på museene. Husmennene og arbeiderne 
var fraværende. Identitet ble sett på som 
noe stabilt og entydig, og var felles for alle. 

Tidsånden bestemmer! 

Bymuseets (tidligere Oslo Bymuseums) 
samling er et typisk eksempel på en 

Interessen for vanlige folks dagligliv 
ble forsterket på 1970-tallet, og 
resulterte i at sosial klasse og kjønn ble 
problematisert i historiefremstillinger og 
utstillinger i mye større grad enn tidligere. 
Kjøkkenavdelingen på Bymuseet, her 
eksemplifisert med drabantbykjøkkenet fra 
1950-tallet, stod ferdig i 1985 og forteller 
både kvinne- og k/assehistorie. 


slik tradisjonell kulturhistorisk samling. 
Oslos historie er, dersom vi leser den ut 
av museets samlinger, nærmest identisk 
med byborgerskapets historie. Fram 
til 1950-tallet samlet museet først og 
fremst malerier i form av byprospekter 
og portretter av mer eller mindre kjente 
borgere, og møbler og annet finere 









innbo fra ”pene” Christiania-hjem. Først 
på 1950-tallet, og særlig fra 1960- og 
1970-tallet, ble nye gruppers minner 
innlemmet i samlingen. Arbeiderkulturen 
ble nå sett på som verdig nok til å komme 
på museum. 

Parallelt begynte museet å interessere 
seg for det vi i dag kaller for "dagliglivets 
kulturminner” - og Oslo Museum har i 
dag en større samling emballasje som 
melkeflasker, melkekartonger, såpeesker 
og en mengde kjøkkenredskaper. Det 
brede sosiale perspektivet som hadde 
vunnet innpass på museet (og de fleste 
andre kulturhistoriske museene) i løpet 
av 1970-årene, kom tydelig til utrykk i den 
faste byhistoriske utstillingen som åpnet 
i 1985, og som fortsatt står. 

Sett med dagens øyne, er også denne 
utstillingen for snever i sine perspektiver 
og i sitt valg av historier. Etter vårt syn er 
det særlig tre tilnærminger eller perspek¬ 
tiver som mangler: Fortellingene om Oslo 
som en innflytter- og innvandrerby, ikke 
bare de siste 30 årene, men gjennom 
hele byens historie; individuelle historier 
om noen av de personene som har levd 
og lever i denne byen - både borgere og 
"hverdagsmennesker” - og flere historier 
om endringene som har skjedd i Oslo de 
siste femti årene. Disse perspektivene 
gjenspeiler både interesseforskyvningen 
i historie- og kulturvitenskapene de siste 
tiårene, og sentrale kunnskapsbehov i 
dagens samfunn, og vil stå sentralt i den 
nye byhistoriske utstillingen som er under 
planlegging. 

Denne korte vandringen gjennom 
Bymuseets - og mer generelt kulturminne- 
vernets - historie er ment å skulle si 
noe om at kulturminnebegrepet ikke er 

Iløpet av 1950- og 1960-tallet ble kjøkkenet 
mer og mer elektrifisert. Kjøleskapet varet 
av de nye husholdningsapparatene som ble 
tatt i bruk. Det gjorde sitt inntog i middel- og 
overklassehjem på 1940- og 1950-tallet, og 
ble "allemannseie”på 1960-tallet. 


konstant, men tillegges ulikt innhold over 
tid og av ulike grupper og aktører. Det 
samme gjelder hvilke historier museene 
ønsker å fortelle. Som resten av samfunnet 
preges museene og kulturminnevernet av 
tidsånden og de dominerende ideologiene 
og hegemoniske mentalitetene. 

Et inkluderende kulturminnebegrep 

I dag forholder de fleste museer og 
kulturverninstitusjoner seg til et vidt og 
inkluderende kulturminnebegrep. Og 

Sun/ight-seper i museets samling. Disse er 
fra 1931. (Oslo Museum) 

Selv om telefonen ble oppfunnet på slutten 
a v 1800-tallet, var det først i tiårene etter 
andre verdenskrig at den ble en del av 
dagliglivet for folk flest. Dette eksemplaret 
er fra 1960-tallet. (Oslo Museum) 

Norgesglasset var vanlig i de fleste hjem t/l 
langt ut på 1980-tallet, og er fortsatt i bruk. 
Betegnelsen er et fellesnavn for glass i ulik 
størrelse ti/ sy/ting, hermetisering og annen 
konservering. Norgesglasset ble produsert 
på blant annet Drammen Glassverk og 
Moss Glassverk, og var i produksjon fra 
1908 ti! 1978. (Oslo Museum) 


det er også et slikt vidt og inkluderende 
kulturminnebegrep som ligger til grunn 
for kulturminneåret 2009 og temaet 
dagliglivets kulturminner. Som en av 
prosjektmedarbeiderne i Kulturminneåret 
2009, Liv Bjørnhaug Johansen, skriver, 
omfatter begrepet ”alle sosiale grupper 
og yrkesgrupper, og avgrenser seg 
mot det som inntreffer sjeldent eller er 
ment å avvike fra det daglige. Temaet 
favner dermed vidt, både sosialt og i 
tid, og omfatter videre både materiell 

og immateriell kulturarv. Dagliglivets 
kulturminner er åpent og rommer det 
meste, men angir retning mot å få det 
lille, nære fram i lyset”. 

Interessen for dagliglivets kulturmin¬ 
ner, henger sammen med ideologiske og 
sosiale samfunnsendringer. I et globali- 
sert, mangekulturelt samfunn, er ikke 
kulturminner av overordnet nasjonal 
verdi, av samme samlende betydning 
som før. For mange er de nære, lokale 
historiene viktigere. Det er dem mange av 

oss har størst nærhet til, og som vi føler gir 
tilhørighet og forankring. Samtidig handler 
kulturminnevernet i dag i mye mindre grad 
enn tidligere om å avgrense ” oss” fra ”de 
andre”. Mer er vi i kulturminnefeltet opptatt 
av å vise mangfoldet i kulturuttrykk - og 
prosessene og impulsene som har skapt 
dagens samfunn: Hvorfor er ”vi” blitt som 
”vi” er blitt? Hvem er ”vi” i dagens Norge? 
Og hvem har ”vi” vært tidligere? De fleste 
museer har i dag som mål å speile det 
flerkulturelle samfunnet, og fortelle historier 
som belyser temaer i forholdet mellom 
majoriteten og ulike grupper minoriteter. 

De siste årene har flere også påpekt 
det problematiske ved å anvende kultur- 
arvbegrepet i et flerkulturelt samfunn som 
rommer et mangfold av identiteter og 
kulturelle variasjoner. Er kulturarvbegrepet 
fortsatt et samlende begrep, eller kan 
det fungere på en ekskluderende måte i 
forhold til minoriteter? Hva er minoritets- 
personers kulturminner? 

Hverdagslivets kulturminner 
på Oslo Museum i 2009 

På Oslo Museum har vi, som jeg allerede 
har vært inne på, i flere år vært opptatt 
av å dokumentere, bevare og formidle 
hverdagslivets kulturminner. Særlig avde¬ 
ling Interkulturelt Museum har arbeidet 
mye med å dokumentere ulike former 
for hverdagsliv i det flerkulturelle Norge, 
se blant annet nettstedet riyenordmenn. 
no. I fjor gjennomførte også museet et 
dokumentasjons- og forskningsprosjekt 
som tok sikte på å belyse mangfoldet 
i byens lyder. I 2009 vil Oslo Museum 
videreføre arbeidet med å dokumentere 
og formidle hverdagslivets kulturminner 
gjennom flere større satsninger: 


"Smi mens jernet er varmt Smi kunst i 
Kristiania 1880-1930 er en kulturhistorisk 
utstilling på Bymuseet som belyser en 
viktig, men ofte oversett, del av bybild¬ 
et - smijernsarbeidene Disse preger 
fortsatt byens fasader, men blir i liten grad 
ivaretatt ved rehabilitering og oppussing, 
med utarming av bybildet som følge. Ved 
å rette oppmerksomheten mot disse små 
unnselige bygningsdetaljene, og deres 
historie, ønsker vi å bidra til bevaring av 
fasadenes helhetlige ornamentikk. 

På sporet av drabantbyen er en vandre- 
utstilling som belyser drabantbyens 
sosial- og kulturhistorie og noen av de 
endringsprosessene som kan spores i 
drabantbyene i dag. Utstillingen er en 
videreføring av den stasjonære utstil¬ 
lingen Drabantbyen kommer som vises 
på Bymuseet på Frogner. Begge utstil¬ 
lingene setter søkelyset på det vi kan 
kalle ”hverdagsboligen” - boliger og 
miljøer som huser store deler av byens 
befolkning. 

Kjenn din bydel! Kulturminneveiviser til 
Groruddalen I samarbeid med Byanti¬ 
kvaren, Groruddalen historielag og flere 
av bydelene ønsker museet å gi ut en 
veiviser til kulturminner i Groruddalen. 
Her vil vi legge vekt på å inkludere 
kulturminner fra nyere tid og minoriteters 
kulturminner. Veiviseren vil bli oversatt til 
flere språk, og er planlagt distribuert til 
alle husstandene i området. Prosjektet er 
avhengig av ekstern finansiering. 

Skeive historier fra det flerkulturelle 
Norge. I tilknytning til utstillingen 'Kunsten 
å være homo”, som er planlagt å åpne 

høsten 2009, ønsker vi å lage 10 digitale 
historiefortellinger med utgangspunkt 
i homofile/lesbiske/bifile/skeives 
livshistorier. 


Mine minner. Gjennom dette prosjektet 
ønsker museet å produsere 10 digitale 
historiefortellinger om nyere minoritet- 
ers erfaringer og minner. Fortellingene 
vil knyttes opp til begrepene kulturminner 
og kulturarv. Hensikten med prosjektet 
er å skape refleksjon over begrepene 
og undersøke hvordan personer 
med minoritetsbakgrunn forholder 
seg til kulturminner og kultur¬ 
arv. Prosjektet gjennomføres i 
perioden november 2008 til april 
2009 og vil tilgjengeliggjøres på 
Oslo Museums nettsider og på 
Digitalt fortalt. 


Hot Spot! Museet vil i tillegg 
ha en Hot Spot som knyttes til 
begrepet hverdagens kultur¬ 
minner. Følg med, følg med! 


Lars Emil Hansen er kuitur- 
hi sto rike r og konservator ved 
Os/o Museum. 


Barnas 
verden er 
også en dei 
av dagliglivets 
kulturminner. 
Sovedukke 
vunnet på 
basar i Oppsa i 
Ve/hus i 1960. 
(Os/o Museum) 


Litteratur: 

Johansen, Liv Bjørnhaug 2008: Kulturminneåret 
2009: Dagliglivets kulturminner. I: 
Lokalhistorisk magasin 3/08. 

Mathia Collett - vis og god 


Jorunn Sanstøl 


I enden av den store alleen, ved Frogner Hovedgårds gamle barokkhage, 
står det et gammelt monument som vitner om en forgangen tid. På 
alle fire sidene av basen kan vi lese: ”Mathia Anker - viis og god - fød 
den 28de May 1737 - død den 21de juli 1801.” 


Det var den rike og mektige Bernt Anker 
som var oppdragsgiver for monumentet 
over sin avdøde hustru. Bernt Anker var 
uten tvil den personen i 1700-tallets Chris¬ 
tiania som har gjort seg mest bemerket. 
Han var landets rikeste mann, og han 
hadde stor innflytelse på de fleste områder 
i sin samtid. Hans mange eiendommer 
og foretak er godt dokumentert, og vi har 
kjennskap til hans kulturelle og sosiale 
aktivitet, og til hans forfengelighet. Hans 
hustru Mathia 1 derimot er noe utydelig for 
oss, der hun befinner seg i skyggen av 
sin høyst synlige mann. Det er skrevet 
mye om Bernt Anker, Mathia er de fleste 
stedene så vidt nevnt. 

Hvem var så denne Mathia som har 
fått et monument etter seg i en tid da 
monumenter av dette slaget var meget 
sjeldent i Norge? 


Familiebakgrunn 

Christiania på 1700-tallet var en liten by 
med trelasthandel og sagbruksdrift som 
de viktigste næringskildene. Fra 1600- 
tallet og utover på 1700-tallet ble det på 
grunnlag av store skogforekomster og 
trevirke etablert en sosial elite, det såkalte 
trelastpatrisiatet. Det bestod av noen få 
familier som etablerte store formuer og 
som dominerte livet i byen både sosialt, 
økonomisk og kulturelt. Familiene Anker, 
Leuch, Collett og Elieson tilhørte denne 
sosiale eliten, og de var stort sett inngiftet 
og i slekt med hverandre. 

Mathia var født Collett og hørte til 
i Christianias øvre sosiale sjikt. Hennes 
farfar, James Collett (1655-1727), kom 
til Norge i "handelsanliggender” i 1683 og 
skulle etter hvert bosette seg i Christiania. 
Han tok ikke borgerskap i byen, og først 

John W. Edy: Christiania havn, 1800. Akvarell. På akvarellen ses hett til høyre Paleet, 
Anker-familiens residens i Christiania. Paviljongen ned mot sjøen tilhører hagen. 


etter 16-17 år i landet ga han troskapsed 
til kongen. Som utenlandsk statsborger 
slapp han å betale skatt. Den store 
rikdommen opparbeidet han gjennom 
trelasthandel med hjemlandet England. 
Det hørte også flere jernverk til hans 
eiendommer. 

Giftermålet med Karen Leuch (1666- 
1745), datter av hans handelsforbindelse 
og rådmann i Christiania Peder Leuch, 
høynet hans sosiale status. Han ble 
utnevnt til kommerceraad i 1703, og ved 
sin død var James Collett en av byens 
mest velstående menn. 

Av James og Karens ni barn var det 
nummer tre i rekken, Peter (1694-1740), 
som ble arvtaker av familiefirmaet etter at 
den eldste broren, James (1687-1724), 
døde. Peter giftet seg i 1722 med sin 
kusine Anna Cathrine (kalt Trinchen) 
Rosenberg (1699-1747). Disse to skulle 
bli Mathias foreldre. 

Mathias besteforeldre på morssiden 
var også søskenbarn, som foreldrene 
hennes hadde vært. Moren var datter av 
trelasthandler og skipsreder i Christiania, 


Peder Iversen (Rosenberg) og Kirsten 
Leuch, en yngre søster av Mathias farmor. 
Kirsten Leuch var enke etter den rike 
kjøpmannen og rådmann i Christiania, 
Christen Eskildsen Griis. Han eide gården 
Flateby i Enebak med tilhørende verdifulle 
sagbruk. Ekteparet Rosenbergs eneste 
sønn Mathias arvet gården, og da han 
døde ugift i 1753 gikk den over til Mathias 
bror, James Collett. 

Mathia var nummer ti i en søskenflokk 
på elleve. Barna fikk undervisning i 
hjemmet, slik det var vanlig i velstående 
borgerhjem på den tiden. Det var guttene 
som skulle studere, og de fikk en solid 
utdannelse innen handel i utlandet foruten 
den obligatoriske dannelsesreisen til de 
europeiske landene, en reise som varte i 
flere år. For døtrene ble det især lagt vekt 
på språk; fransk, engelsk og tysk foruten 
musikk og dans, og de fikk utviklet en 
litterær sans. Å føre husholdning var også 
en oppgave kvinnene i Collett-familien 
skulle lære. 

Som nygifte hadde Mathias foreldre 
kjøpt en to-etasjes gård i bindingsverk ■ 

Mathias far Peter Collett, før 1740. O.p.t. 
Ukjent kunstner. 


Mathias mor Anna Cathrine Rosenberg, gift 
med Peter Co Hett. O.p.i. Ukjent kunstner. 


på det sydlige hjørnet av Rådhusgaten 
og Nedre Slottsgate. Eksteriørmessig var 
bygården lite luksuriøs, mens interiøret 
derimot bar preg av overdådig luksus 
og eleganse. Etter morens død bestod 
booppgjøret i 1748 av et innbo som 
det ikke fantes maken til i Christiania. I 
husets 12-14 værelser var det møbler og 
gjenstander som stort sett var anskaffet 
fra England. 

Her bodde Mathia med sine foreldre og 
søsken. Eiendommen var uten hage, dét 
fantes imidlertid på løkken hvor familien 
hadde sine søndagsturer og drakk kaffe, 
en drikk som var kommet på moten blant 
de kondisjonerte. Sammen med farens 
kompanjong Leuch eide de videre en 
hage med et stort drivhus ved Akers¬ 


gaten, det som senere gikk under navnet 
"Grændsehaven”, hvor den musikalske 
familien fikk utfolde seg. Her ble det etter 
hvert fremført teaterstykker i privat regi 
med familiemedlemmene som iherdige 
bidragsytere. 

Mathia ble tidlig foreldreløs. Da faren 
døde var hun ikke fylt tre år, moren 
fikk hun beholde i åtte år. Ved skiftet 
arvet sønnene 25 000 rdl. hver, døtrene 
halvparten. Mathia var med andre ord 
en formuende foreldreløs pike, men 
med en stor familie med tette bånd. I 
1748 flyttet Mathia til familiegården, 
Collettgården i Kirkegaten 15 (nå flyttet 
til Norsk Folkemuseum), hvor tanten 
Maria, farens søster tok hånd om henne 
og hennes eldre søster Ditlevine. 

Kirkegaten 15. 
Udatert xylografi 
av H. P. Hansen. 



Tanten Maria Collett (1695-1762) 
hadde en svak helse, men overlevde alle 
sine søsken. Hun ble gift 21 år gammel 
med den betydelig eldre enkemannen, 
zahlkasserer Poul Weybye fra Sjelland. 
Weybye kom i pengemangel pga flere 
uheldige omstendigheter. Han hadde et 
godt renommé, men ble dømt til livsvarig 
fengsel på Akershus pga sin gjeld til 
statskassen. Da han kom ut etter ett år 
i fengsel, var han en gammel og fattig 
mann som ble boende i svigermorens 
hus Collettgården. Ved hans død i 1739 
hadde enken fraskrevet seg arv og gjeld. 

Ekteparet var barnløst, og Maria giftet 
seg igjen i 1741 med byens magistrats- 
president, justisråd Peter Resen. Resen 
hadde et godt ry som embedsmann. Han 


hadde et betydelig bibliotek og var en 
belest mann. Også dette ekteparet bodde 
tilleie i Collettgården, hvor de førte et 
selskapelig hus. Deres luksuriøse livsfør¬ 
sel gjorde at da Resen døde allerede etter 
to år, hadde han et underskudd, hvorpå 
enken for annen gang måtte fraskrive seg 
arv og gjeld. Maria overlevde sin annen 
mann med hele tyve år. 

Maria var barnløs da hun i 1748 tok 
til seg sin brors to foreldreløse døtre, 
Ditlevine og Mathia. Disse bodde hos 
henne til de giftet seg, Ditlevine året etter 
i 1749 og Mathia i 1758. Da Maria døde 
”efter mange lidelser” skrev dikteren 
Tullin en lang gravskrift om hennes 
edelmot, men hvor ”Dydens Soel er ei 
uden Modgangs Skygge...”. 2 ■ 

Mathias søsken 

Mathia var nest yngst i en stor søsken¬ 
flokk, noe som vel må ha satt sitt preg 
på henne. For å få en forestilling om 
Mathia, er hennes søskenrelasjoner en 
viktig innfallsvinkel, og det må ha vært 
søstrene som har hatt størst betydning i 
hennes liv. Mathias eldste søster Karen 
(1725-1785) giftet seg i København i 
1744 med kammerråd Poul Heltzen, og 
var flyttet hjemmefra da moren døde. 
Ekteparet var meget velstående, og de 
eide en gård med hage i Amaliegade 
i København. Her bodde de to yngre 
søstrene Anna og Christine etter at 
foreldrene døde. Søsteren Ditlevine 
beskrev Karen etter hennes død i et 
brev til Mathia som ”den elskværdigste, 
dydigste, uligneligste Søster... (og at) 
en hidsig Feber røvede hende bort midt 
i en Sundhed og Munterhed, som sjelden 
følger hendes Alder.” 3 

Den søsteren som formodentlig stod 
Mathia nærmest, og som hun i alle fall 
hadde lengst tid sammen med, var Ditlev¬ 
ine (1727-1803), oppkalt etter stattholder 
Ditlev Vibe som stod fadder for henne. 
Det er bevart elleve brev som hun har 
skrevet til sin yngste søster etter at hun 
bosatte seg i København. Etter ett år hos 
tanten Maria ble Ditlevine gift med den 
28 år eldre Peter Feddersen, justitsråd 
og magistratspresident. Hun er beskrevet 
som en "varmhjertet kvinde med et lyst 
hode”, litterært anlagt og meget belest. 4 
Ektemannen eide en betydelig boksam¬ 
ling, han var kunnskapsrik og hadde, som 
sin kone, interesse for skjønnlitteratur 
og vitenskap. Han var initiativtaker til 
utgivelsen av Norges eldste avis "Norske 
Intelligenz-Seddeler” som utkom fra 1763. 

Maria Resen, født Coiiett, var tanten som 
tok seg av Mathia da foreldrene døde. 
O.p.i. Ukjent kunstner. 


Til omgangskretsen hørte dikteren Tullin 
og presten Wilse som omtalte Ditlevine 
i anerkjennende ordelag: Hun "dyrkede 
Sprog og Videnskaberne, hvilket Moden 
kuns tillader Kjønnet incognito.” 5 Ditlevine 
skrev dikt og oversatte fra fransk Goldonis 
komedie Pamela og Voltaires skuespill 
Kaffehuset eller Skotlænderinden som 
hun utga anonymt. 

I et brev til den yngste søsteren Mathia 
fra 1801 beklaget hun seg over at kvinn¬ 
ene hadde så liten anledning til å bruke 
sine evner, ”da mine Opdragere ikke har 
villet unde mig Leilighed til andre nyttige 
Beskjæftigelser, hva Under da, at jeg 
i mangt et Lidelses Rus og for i nogle 

Øieblikke at kunne glemme, hvor lidet 
lykkelig jeg er, griber til det unyttige, lige 
til at gjøre slette Vers over min Hund?” 6 

Feddersen hadde investert i en 
papirfabrikk ved Akerselven, Jerusalems 
Papirmølle, han var en av direktørene i 
Akershus stifts toldforpaktningsselskap og 
en av de største aksjonærene i Herrebø 
Fajansefabrik ved Fredrikshald. Videre 
eide han flere eiendommer, bl.a. en bygård 
i Kongens gate og gårdene Frydenberg, 
Disen og Haugerud i Aker. Etter ett år 
med presidentembetet ble han fratatt 
det, uten lov og dom, av den forhatte 
kommanderende general Rantzau- 
Ascheberg. Ditlevine hadde vanskelig med 
å forsone seg med behandlingen av sin 
mann, som dog fikk en slags oppreisning 
da han ble utnevnt til konferensråd, men 
uten noe embete. Da han døde i 1769 
fikk han likevel en begravelse som var 
en president verdig. 

Da flere av sønnene bodde i Køben¬ 
havn, bosatte også Ditlevine seg i 
Danmark. Til tross for en svak helbred 
levde hun i 76 år og døde etter mange 
års lidelser: ”Mit Legems Bygning maa 
dog være af en egen Malm, siden den 
kneiser endnu, uagtet de mange Storme 
og Rystelser;... og dog - denne Modestie 
uagtet, er jeg ikke saa aldeles utilfreds med 
at leve. Og hvorfor da denne Levelyst? ” 7 

Mathias eldre bror James Collett 
(1728-1794) var den som etter foreldre¬ 
nes død overtok Collettgården og førte 
familetradisjonen videre. Han stiftet også 
et nytt handelshus sammen med Morten 
Leuch (1732-1762) under navnet Collett 
& Leuch. 

Søsteren Anna (1731-72) kom i huset 
til den eldste søsteren Karen i København 


etter foreldrenes død. Her ble hun gift med 
justitsråd Peder Elieson (1727-73), en 
nær slektning både på fars- og morssiden. 
Som nygifte dro de til Norge i 1755 og 
bosatte seg på Hafslund ved Sarpsborg, 
en adelig setegård med et betydelig 
jordegods, skoger i Østerdalen og flere 
sager og kverner ved Sarpfossen. Etterat 
gården brant i 1757 fikk de i 1761 oppført 
en ny og staselig bygning. 

Ekteparet førte en kostbar og ”til dels 
prægtig Husholdning” og samlet mange 
gjester på gården. Anna er beskrevet 
som stolt og praktsyk, men vellært. 
Som sin søster Ditlevine syslet hun 
med diktekunsten, og hun var velkjent 
med utenlandsk skjønnlitteratur. Hun 
døde kun 41 år gammel, et halvt år etter 
døde ektemannen. De etterlot seg fem 
umyndige barn. Peder Holter, som var 
Peter Eliesons fetter og eier av Borregård, 
og hans nevø Bernt Anker var verger for 
dem. Hafslund ble solgt på auksjon og 
kjøpt av de to vergene. 

Giftermål med Morten Leuch 

Den 6. mai 1758 giftet Mathia seg med 
sin slektning og brorens kompanjong 
Morten Leuch (1732-68). Bryllupet stod 
i Collettgården, og det var til denne begi¬ 
venheten tidens fremste dikter Christian 
Braunmann Tullin skrev det kjente diktet 
”Maidagen” som siden ble internasjonalt 
kjent og oversatt til flere språk. Om Mathia 
skrev han her: ”Hvor værdig nærmer Hun 
sig Dig! Fornuftig, dydig, deilig, riig...” 8 
Dette er karakteristikker som stadig går 
igjen når Mathia omtales, og har vel 
sannsynligvis en viss sannhetsgehalt. 

Morten Leuch hadde oppholdt seg 
flere år i utlandet da han kom hjem i 

Dikter og rådmann i Christiania Christian 
Braunmann Tui/in, ca 1750. Gouache. 
Miniatyr av ukjent kunstner. 


1754. Også hans foreldre døde da han 
var ung, og han hadde derved arvet en 
betydelig formue. Han eide en staselig 
vinterbolig i Rådhusgaten 13 i Christiania, 
det som senere ble kalt Stiftsgården. Her 
fikk ekteparet Leuch en moderne bolig 
med to fulle etasjer og en fasade med 
tretten vindusakser. Bygningen er den vi 
kjenner i dag, og den var kostbart innredet 
i rokokkostil. 

Gården Bogstad kjøpte Morten fra 
dødsboet etter farmoren Karen Leuch 
f. Muller (1670-1756). Til eiendommen 
hørte atskillige gårder, og etter hvert 
ble flere gårder og kirker som lå under 
eiendommene lagt til godset. Den nye 
eieren rev nesten all bebyggelse på 


Bogstad, og et nytt gårdsanlegg ble anlagt 
på tomten. Etter engelske forbilder var 
livet i landlige omgivelser det foretrukne, 
og det var på Bogstad ekteparet Leuch 
trivdes best. Her”hvor selve frieheden er 
den fornemste Lov” førte de en utstrakt 
selskapelig tilværelse. 

Morten førte dagbok over livet på 
Bogstad, fra 13. des. 1757 til julen 1762. 
Det er en munter, men nøktern beskrivelse 
av et overfladisk og sorgløst overklasseliv. 
Christianias sosiale elite, med både 
Mathias og Mortens store slekt, deltok 
jevnlig i det selskapelige samværet på 
Bogstad, og var det en dag uten gjester 
ble dette bemerket. De forlystet seg 
med middager, spill, jakt og fiske, badet i 
Bogstad vannet, gikk skogsturer og kastet 
sneball etc. 

Vækerø hørte også med til godset og 
ble benyttet som mellomstasjon på reisen 
til og fra byen, til overnatting og til utflukter 
hvor man drakk kaffe og te. Vækerø 
hadde opprinnelig vært husmannsplass, 
men Morten Leuch fikk oppført et stort 
våningshus med 14 vindusakser på 
langsiden og fire på kortsiden. Vi vet 
ikke helt hva bygningen ble brukt som, 
muligens en slags administrasjonsbolig, 
men familien var der ofte. 9 

I mai 1758 noterte en nygift og betatt 
Morten i protokollen: ”Den 13 Maij, som 
var Pindse aften kom jeg her opp med 
min Søde Kone da vi alt i 8te dag havde 
været gifte...”” Kl. 11 1/2 gickvi til sengs, 
og laae min Kone med mig for første 
gang i sammen her oppe, og befandt vi 
os begge ret vel.” 10 

Giftermålet mellom disse to, som 
begge hørte til byens øverste sosiale 
lag, var helt i overensstemmelse med 

Elias Meyer: 
Bogstad gård, 
ca. 1790 

tradisjonen. Det ser imidlertid ut til at det 
varet inderlig forhold mellom ektefellene 
den tiden de fikk sammen. Morten omtalte 
stadig Mathia som ”min søde Kone”, ”min 
allerelskeligste Kone”, ”min allerkiæreste 
Kone”, ”min Kiærlige og lille Søde Kone” 
og lignende. Når Mathia var utilpass, 
skrev Morten medfølende i protokollen:” 
Kl. 6 blev til min stoere Hiertte Sorg min 
Søde lille Kone hæftig betagen af een 
Kuldefeber, ...” 11 

En annen gang het det: ”Denne Dag 
var ellers een af de behageligste her paa 
Bogstad for mig, siden min kiære Kone, 
efterat hun var bleven aareladt, begynte 
at befinde sig meget bedre end tilforn. Det 
samme siger Berthel med; thi hand er af 
den Tanke, at naar Moer Bogstad er syg, 
saa er det bare fant med Morten Bogstad, 
og saa er hele Bogstads Herlighed ikke 
een suur sild værd.” 12 

Når Mathia var ute på egen hånd likte 
Morten seg dårlig: Mandags Morgen rejste 
min Kiære Kone for at see til sin syge 
Tante Reesen. Jeg blev strax efter saa 
syg, at jeg maatte have Bud... maatte ieg 
lade Sygdommen gaae over af sig selv. 
Vor Herre bevare min egen Liv Doctor, 
hun veet best hva mig tiænner.” 13 Da 
Mathia kom hjem var det onde strøket 
av ham. 

Ekteparet forble barnløst, men i mai 
1761 skrev Morten om ”Vor nye Datter 
Anna Elisabeth Cold” som nå var blitt 
deres pleiedatter. Hun var datter av Isaac 
Andreas Cold, jurist og professor ved 
Sorø Akademi i Danmark og justitiarius 
ved Overhofretten i Christiania. Seks år 
gammel hadde hun hatt to stemødre. 
Faren var gått fallitt da han døde i 1761, 
og tolv år gammel var Anna foreldreløs 
og uten midler. 

Ekteparet Leuch levde en tilsynela¬ 
tende sorgløs luksustilværelse. Mathia 
feiret sin 24-årsdag på Bogstad i 1761 
med valthorn og saluttkanoner. Morten 
led imidlertid mye av mageonde, noe 
som likevel ikke satte en stopper for 
selskapeligheten: ”Vi levede muntert og 
fornøjet, i Sær ieg, der snart aldrig er 
frisk, uden enten paa Wækerøe eller paa 
Bogstad.” 14 

Morten døde kun 36 år gammel under 
et besøk hos sin fetter og svoger, justitsråd 
Peter Elieson og Mathias søster Anna på 
Hafslund. En ung Bernt Anker skrev i en 
høytravende stil gravskrift over ham. Om 
Mathia skrev han ”ædle Lidelser ere tause/ 
saadanne ere Dine Frue Mathia Leuch. 

I Din opløftede Sjæl virker den Guddom, 
Du føler, Dyd, Fornuft og ømhed kappes 
vel om Fortrin, men i dine stille Sindsbe- 
vægelser/glimter dog Viisdommen, som 
har helliget sig en Tempel i Dit Hjerte”. 15 

Morten Leuch etterlot seg et betydelig 
bibliotek som tyder på at han var en 
særdeles belest og dannet mann, ved 
siden av en lettlivet løssluppenhet han 
ga tilkjenne i dagbøkene fra Bogstad. 

I Intelligenz-Seddeler stod det å lese 
om Morten om alle hans dyder i tidens 
pompøse stil: ”.. .Ejer af Lykkens Gaver... 
lydig Undersaat, dydig Medborger, retskaf- 
fen Patriot, Videnskabers skiønsomme 
Elsker, Flittigheds riige Belønner, øm Ven, 
omhyggelig Huus-Fader. For den dydige, 
den viise MATTHIACOLLETT en kiær og 
uforglemmelig Mand” 16 

Pleiedatteren Anna bodde hos Mathia 
etter at Morten døde, og i 1772 solgte 
Mathia Bogstad til Anna som samme år 
giftet seg med Bernt Ankers bror Peder 
Anker, hvorpå det nygifte ekteparet flyttet 
til Bogstad. 




Portrett av Mathia Anker, ca. 1760. O.p.t 
Ant. matt av Erik Gustav Tunmarck. 



Mathias første ektemann Morten Leuch, 
ca. 1760. Ma/t av Erik Gustav Tunmarck. 


Portrettene av Mathia 
og Morten Leuch 

På Bymuseet finnes det portretter av både 
Morten og Mathia som begge har tilhørt 
familien Collett. 17 Portrettet av Mathia 
viser en ung kvinne, med et noe sky og 
reservert, men likevel bestemt uttrykk. 
Hun ser ut til å være i tyve-årsalderen. 
Mathia er fremstilt med sort hår og brune 
øyne, rødlige kinn i et ellers blekt ansikt, 
som det skulle være på den tiden, leppene 
er rødmalte. Hun er iført en forholdsvis 
enkel grå silkekjole, trang i livet med 
innfelt brystduk og rysjekant. Hun har 
øredobber, hårpynt og en perlerad som er 
festet til et brunt sjal ved venstre skulder. 
Bakgrunnen er mørk, og vi skimter et 
landskap på den venstre siden. 


Portrettet er hverken datert eller 
signert, men det kan være malt rundt 
1760, og muligens av den svenske kunst¬ 
neren Erik Gustav Tunmarck (1729-1789), 
samme kunstner som har portrettert 
Morten. Til tross for et barnlig godmodig 
utseende må Morten antagelig ha vært 
i 30-årsalderen da det ble malt. Han 
poserer med et staselig grått antrekk med 
blonder på skjorten og grå parykk sett mot 
et landskap mot venstre. Dobbelthaken 
tyder på at han har tatt for seg av bordets 
gleder. 

Formatet på disse portrettene er 
imidlertid ikke like, noe de burde vært om 
de ble laget som pendanter. Portrettet av 
Mathia har derimot samme ovale format 
og samme ramme som portrettet av [ 



tanten Maria, samt en annen tante Anna, 
gift Muller (1690-1729). Disse portrettene 
kan ikke ha vært malt samtidig som 
portrettet av Mathia, da både Maria 
og Anna er avbildet som unge kvinner. 
Portrettet av Mathia kan ha blitt bestilt 
for tanten som ønsket å ha det i sitt 
hjem i Collettgården. Antagelig har alle 
portrettene hengt der, noe som deres 
provenies også tilsier. 

I 1762 befant Tunmarck seg på 
Kongsberg, hvor han malte portrettet av 
oberberghauptmann Michael Heltzen, 
en bror av Mathias svoger, som 
ledet byggingen av Kongsberg kirke. 
Rokokkoens dempede gråtoner går igjen 
i Tunmarks dekorasjoner og portretter, og 
som også preger portrettene av Mathia 
og Morten. Portrettene av godseier 
Jørgen v. Cappelen til Fossesholm 
utenfor Drammen og hans hustru 
Magdalene, født Darje, er også malt 
av denne kunstneren, og de har sterke 
likhetstrekk med portrettene av Mathia 
og Morten. Kunsthistorikeren Carl W. 
Schnitler påpekte også slektskapet 
mellom disse portrettene og attribuerte 
dem til Tunmarck. Han så ingen stor 
menneskeskildring i disse portrettene 
av ”solide og selvtilfredse og sterotypt 
smilende handelsmatadorer og deres 
hustruer”. 18 Han fremhevet istedet det 
dekorative og kulturhistoriske aspektet 
som han anså som Tunmarcks styrke. 

Denne beskrivelsen passer godt til 
portrettene av både Mathia og Morten. 
De har ingen attributter som gir noen 
indikasjon om deres personlighet, men 
deres høye status reflekteres i klesdrakt, 
smykker, holdning og i det å bli portrettert 
som var kun de få formuende forunt. 


Bernt Anker 

Etter Mortens død drev Mathia firmaet 
sammen med broren under samme navn, 
inntil hun giftet seg i 1773, 36 år gammel, 
med den ni år yngre slektningen Bernt 
Anker (1746-1805). Handelsselskapet 
fortsatte videre under navnet Collett & 
Søn, med henholdsvis Mathias bror og 
nevø. 

Ekteskapet med Bernt Anker har etter 
sigende vært et fornuftsekteskap, og med 
økonomi som den viktigste medvirkende 
faktor. Bernt Anker beskrev giftermålet 
som ”en Episode, hvori hans Sjæl havde 
ingen Del”. Mathia hadde likevel vært en 
”Fortræffelig Kone” 19 , og ekteskapet var, 
til tross for dette, forholdsvis lykkelig, hvor 
aktelse og hengivenhet var til stede, dog 
ikke kjærlighet. 

Forspillet til vielsen foregikk på en 
spesiell måte, og er blitt beskrevet flere 
steder. Det skjedde i et selskap hos 
Mathia. Døren inn til den store selskaps- 
salen var skjult av et stort speil. Gjestene 
ble oppfordret om å stille seg opp parvis, 
kun Bernt Anker ble stående alene, 
hvorpå han spurte om noen ville rekke 
ham hånden. ”Ja, hvis ingen anden vil, 
saa vil Værtinden” skal Mathia ha svart. 20 
Musikken spilte opp og speilet gled til 
side, hvorpå man gikk inn i salen hvor 
alt var forberedt til vielse. ”Maidagen” 
var i anledning dette bryllupet oversatt til 
fransk av presten Wilse. 

E.D. Clarke, professor i mineralogi 
ved universitetet i Cambridge, beskrev 
Bernt Anker etter en reise i landet i 1799 
som ”over almindelig legemshøide, 
sterkbygget og smuk. Hans haar var efter 
den gamle parisermote sterkt krøllet og 
pudret, og under hele samtalen stod han 

Carl Fr. von Bred a: Bernt Anker, 
slutten av 1700-tallet. 


likeoverfor et stort speil, opmerksomt 
mønstrende og ordnende de forskjellige 
dele av sin drakt...” 21 

Ved slutten av 1700-tallet var Bernt 
Anker landets rikeste mann og den største 
eiendomsbesitteren. Den formidable 
rikdommen hadde han skaffet seg ved 
trelastvirksomhet, industri og skipsfart. 
Anker-familiens representative residens i 
Bjørvika, senere kalt Paleet, overtok Bernt 
etter sin mor. Gjennom giftermålet med 
Mathia økte han også sin formue og kom i 
besittelse av gårdene Ullevål og Bogstad, 
og i 1790 kjøpte han Frogner Hovedgård. 
Mathias nye mann var utvilsomt en 
fargerik person og en ildsjel med sine 
mange interesser og ferdigheter. Han 
skrev skuespill og holdt vitenskapelige 
foredrag, og han arbeidet for opprettelsen 


av et norsk universitet. Han ble beskrevet 
både som et renessansemenneske og 
en verdensmann, men også som en 
forfengelig spradebass. 

Ekteparet Anker førte, som ekteparet 
Leuch, en selskapelig tilværelse innen 
Christianias rike handelspatrisiat og 
sammen med sine store familier. Det var 
kanskje helst fra deres sommerresidens 
og lystgård Frogner vi har de mange 
beskrivelser av en omfattende selskape¬ 
lighet. At utlendinger som besøkte byen ble 
invitert til Frogner, vitnet om velstanden. 
Men det var nok Bernt som gjorde størst 
inntrykk og som dominerte samværet. 
Clarke skrev videre at ”i hans hjerte havde 
menneskenaturens beste egenskaper faat 
plads, og hans med forstand vel utrustede 
og opfindsomme aand lot i enhver samtale 
et saa utstrakt kjendskap til verden og 
bevæggrundene til menneskenes hand¬ 
linger baade i det offentlige og private liv 
komme tilsyne, at det gjorde alle, som 
stiftet hans bekjendtskap, begjærlige 
efter at komme i nærmere berøring med 
ham. Hans navn er saa nøie knyttet 
til Christianias og Norges historie, at 
ingen reisende, som har offentliggjort en 
skildring av landet fra Bernt Ankers tid, 
har forsømt at bemerke det.” 22 

Bernt Anker var en meget bereist 
mann, og han hadde vært på den obliga¬ 
toriske ”grand tour” sammen med sine 
brødre og fettere i ungdommen. Han 
hadde tilegnet seg den europeiske kultu¬ 
ren da han returnerte i 1767, og han 
snakket flere språk flytende. Ekteparet 
Anker må man formode var mye på 
reisefot, og etter å ha vært på en lengre 
reise i utlandet i 1789 ble de observert 
i Paris. 

■ 

Frogner hovedgård, ca. 1815. Ukjent kunstner. 


Det dramatiske Selskab og 
juleselskap på Flateby 

Amatørteater var en populær aktivitet 
i det store utland, og høsten 1780 ble 
det opprettet et fast dramatisk selskap i 
Christiania med forbilder fra København. 
Bernt Anker var initiativtaker sammen med 
Jacob Juel, James Collett, Peter Arbin og 
Enevold Falsen. Grænsehaven ble arena 
for oppsetningene som var myntet på 
en sluttet krets, og hvor det ikke ble tatt 
betaling. Skuespill av Ludvig Holberg og 
Voltaire, så vel som av Bernt Anker, ble 
fremført. Det var flere direktører knyttet 
til ”Det dramatiske Selskab” fra begynn¬ 
elsen av, med Mathia som den eneste 
kvinnen. Hun hadde tittel "directrise” og 
ved uenighet var det hun som hadde to 
stemmer. I motsetning til majoriteten av 
familiemedlemmene virker det ikke som 


om Mathia var noen ivrig amatørskue- 
spiller. Hun er ikke å finne i noen rolle 
som er dokumentert. Hennes evner må 
ha gått mer i det organisatoriske enn 
som utøvende skuespiller. Den Første 
forestillingen som ble vist var "Kaffehuset 
eller Skotlænderinden" av Voltaire, og 
skuespillere var Bernt og Peder Anker, 
Martine (Tina) Eliseson Collett, Peter og 
John Collett og Karen Elieson (g.m. Peter 
Collett) og James Collett. 

I 1783 etablerte John Collett seg i 
London, og selskapet mistet derved for 
en periode ekteparet som var de ivrigste 
og som hadde størst talent. Broren Peter 
og konen Karen Elieson fortsatte virksom¬ 
heten her, inntil John Collett ble kalt hjem 
etter brorens død i 1792. Bernt Anker var 
nok den mest iherdige og opptrer jevnlig i 
viktige roller og som forfatter av skuespill. 

Collettfamiliens aktiviteter på Flateby 
med juleselskaper og jaktlag ble mye 
omtalt i samtiden, og i ettertid står de frem 
med en egen glans. Mathia og Bernt var 
selvskrevne gjester på julefestlighetene, 
og julaftens morgen samlet det seg ca 30 
sleder, som gikk fra Bernt Anker og Mathia 
i Paleet, og som ankom Flateby utpå 
ettermiddagen. Her stod også skuespilleri 
i sentrum, og gjestene ble tildelt oppgaver 
med å lage skuespill, og hvor de siden 
skulle fremføre sine roller. Fra 1800 ble 
det ført regelmessig journal, så Mathias 
rolle her er ikke så lett å få øye på. Bernt 
derimot må ha vært i sitt ess, som den 
teatralske personen han var. Samværet 
med den store familien må likevel ha vært 
etter Mathias ønske, og i julen 1800 ble 
det sunget til hennes pris av Tina Collett, 
som da var husfrue på Flateby: 

”Og jeg, som fik af denne Moder 
Det største iblandt Livets Goder 
Selv dette Hjertes Følelser 
Min inderligste Tak fremstreber 
At trænge gjennem matte Læber etc .” 23 

11801 skrev Mathia til Ditlevine: ”Jeg 
er ikke vel, dog reiser jeg til Fladeby, 
maaske for sidste Gang”. Ditlevine svarte: 
”Nei, mange Aar skal Fladeby endnu 
se Dig og Verden eie Dig til dens Nytte 
og Glæde.” Hun døde den påfølgende 
sommer. 

Det Ankerske Vaisenhus 
Også ekteparetAnkerforble barnløst. På 
sin sjette bryllupsdag i 1778 stiftet paret 
et oppfostringshjem for tolv foreldreløse 
barn, ”Det Ankerske Vaisenhus” som det 
første i Christiania. Her kunne de foreldre¬ 
løse, helst av embeds- og borgerfamilie, 
bo til fylte 16 år. En student underviste 


dem i fag som lesning, skrivning, regning, 
geografi, historie, moral og religion. Til 
konfirmasjonen ble de utstyrt med klær og 
penger, pikene ble satt i gode tjenester, 
mens guttene ble satt ut for å lære et 
håndverk eller sendt til sjøs etter lyst og 
evne. Mathia har hatt en betydningsfull 
rolle i opprettelsen av denne veldedige 
institusjonen. Hennes aktive deltakelse 
her ble en bekreftelse på hennes ”smukke 
Sindelag” 24 , men egne erfaringer har 
sannsynligvis gitt næring til hennes 
sinnelag. Hun selv ble tidlig foreldreløs, 
og flere av slektningene hadde fått den 
samme skjebnen. 

Slottsprest Bernt Anker Sverdrup, en 
slektning av Bernt Anker og som holdt 
oppsikt med barna i vaisenhuset, skrev 
i sin biografi at det var gått fremover 
med Vaisenhuset etter hennes tilsyn 
med økonomien, og med barnas pleie, 
klær, utstyr og ”sædelige Forhold”. Hun 
underviste dem selv og hadde en moderlig 
omsorg for å få plassert dem ut til gode 
hus, og hun sørget også ellers til deres 
velferd. Hun behandlet ”disse fremmede 
og fattige barn” som om de var hennes 
egne. Mannen skulle ha oppmuntret 
henne og bidro med det økonomiske. 25 
Det ble ellers holdt konserter i Grænse- 
haven til inntekt for Vaisenhuset. 

Mathia hadde sørget godt for sin 
pleiedatter Anna, som hadde giftet seg 
med Peder Anker, Bernts yngre bror. 
Anna hadde kjøpt Bogstad og ekteparet 
residerte her hvor Mathia hadde hatt en 
lykkelig tid i sitt første ekteskap. Mathias 
søster Anna, og mannen som døde med 
få måneders mellomrom, etterlot seg fem 
barn. Datteren Martine (Tina) Elieson 
(1764-1826) var bare to år da hun ble 

! 

foreldreløs, og hun ble tatt imot som 
pleiedatter hos Mathia og Bernt. Hun ble 
siden gift med sitt søskenbarn og Mathias 
nevø John Collett. Mathia hadde satt som 
betingelse for giftermålet at han måtte love 
aldri å kausjonere ”for nogen opbørdsel 
betient”. 26 Ikke engang sine nevøer kunne 
han hjelpe. Tantens dyrekjøpte erfaring 
har utvilsomt spilt en rolle her. 

Historien om hvordan John Collett fikk 
i foræring Ullevål gård av Bernt Anker 
blir stadig gjengitt i litteraturen. Under 
en middag på Ullevål i november 1793 lå 
gavebrevet under en serviett. Gaven ble 
bekreftet ved skjøte utstedt på Mathias 
fødselsdag 28. mai 1794. Det må nok 
ha vært tanten og pleiemoren som trakk 
i trådene ved dette eiendomsskiftet, og 
som ønsket å sørge vel for sin andre 
pleiedatter. 

Ullevål overtok mye av Frogners funk¬ 
sjon som samlingssted for borgerskapets 
store selskapelighet. Mathias fødselsdag 
28. mai ble hvert år holdt på Ullevål hos 
Tina og John Collett som gjorde dagen 
til en festdag, ikke bare for Christianias 
sosietet, men for hele byen. Etter Mathias 
død fortsatte ekteparet Collett å bespise 
byens fattige på hennes bursdag til minne 
om hennes ”store godgjørenhet”. 27 I 
hagen på Ullevål ble det også satt opp 
en støtte til minne om ”Mathia Anker, den 
uforglemmelige”. 

Alderdom og ettermæle 
På Moss Jernverk, som også var en av 
Bernt Ankers eiendommer, blomstret 
likeledes selskapeligheten, og også her 
ble det spilt teater. Den unge Emerenze 
Barclay var på besøk og ga en beskrivelse 
av Mathia som ble betraktet med en viss 


ærbødighet. Hun så ”en fortræffelig Dame 
(som) gjorde Honneurs; hun var meget 
ældre end han (Bernt Anker) og Enke, 
da han giftede hende, men overordentlig 
elskværdig og klog; hun rettede ofte paa 
den unge Pige der saa hovedkulds var 
kommen ind i Verden, og som vist trængte 
meget dertil.” 28 Muligens har Mathia sett 
ut som en eldre dame da hun døde 64 
år gammel. Ifølge Conradine Dunker 
skal Tina Collett ha sagt til henne da hun 
var sortmalt for å fremstille en gammel 
dame: ”Se paa Fru Anker! Hun er meget 
gammel Kone og har endnu røde Kinder, 
kun at hendes Roser ere sunkne længer 
ned paa Kinderne.” 29 

Mathias ettermæle var udelt positivt. 

I et brev til presten som skulle forrette 
ved begravelsen beskrev Bernt Anker 
hennes dødsleie, hvor noen av hennes 
siste ord var at hun døde i hans armer, 
”Gud og Du ere i mit Hjerte... Hun kastede 
et Blikk - ingen Engel var yndigere og 
mer tillidsfuld - til den Evige - opgav sin 
Aand med et salig Smil - og døde som 
hun levede. Hvilken Lærdom - Hvilket 
Exempel.” 30 Mathia ble begravet 24. juli 
1801, og høytideligheten begynte klokken 
seks om morgenen. Ved begravelsen 
var ”hele Christiania By i Bevægelse, og 
saadan Begravelse har der aldrig været 
seet...” Ifølge Intelligentssedlerne” ville 
ingen ”gi Slip paa saa sjelden en Leilighed 
til at hædre kvindelig Ypperlighed”. 31 

Prosesjonen gikk fra Paleet til Vor 
Frelsers Kirke. Først gikk tolv unge, 
hvitkledte piker med blomsterkurver og 
kranser, deretter det Ankerske Vaisenhus’ 
piker og gutter med sin lærer. Så kom 
likvognen, og etter kisten gikk Bernt Anker. 
I gravkapellet stilte vaisenhusbarna seg 

Paléhaven 
med monu¬ 
mentet over 
Mathia, 1937. 


rundt kisten, mens Bernt Anker kastet 
seg over den og sa de berømte ordene 
oversatt etter Napoleon: ”Nu bedrøvede 
du mig for første Gang”. Det var gråt og 
hulken, og vann ble hentet til dem som 
besvimte. 32 

Hvordan Mathia var som menneske 
kan vi bare ane. Hun levde i et rikt og 
kulturelt miljø som må ha påvirket henne. 
Hun skal ha vært en dyktig tegner, men om 
hun hadde litterære kvalifikasjoner som 
noen av søstrene, blir ikke spesifikt nevnt. 
Sannsynligvis har hun hatt sin styrke i 
det medmenneskelige. De rosende og 
noe svulstige omtalene må sees i lys av 
den tiden hun levde i, hvor dette var en 
akseptert måte å uttrykke seg på. Men 
utifra hennes engasjement i Det Ankerske 
Vaisenhus og de foreldreløse der, er det 
kanskje legitimt å trekke den slutning at 
hun hadde et elskelig vesen med en sosial 
samvittighet, og at hun føyde seg perfekt 
inn i et kvinneideal hvor man ikke skulle 


synes for mye, men være dyktig i å føre 
en husholdning samt å representere i 
selskapelig sammenheng. 

Conradine Dunker, som kunne være 
noe skarp og direkte i sine omtaler av 
personer, var ubetinget rosende: Hun ble 
”i sin Tid, og vistnok med Rette, anseet 
som den ypperste blant Kvinderne i 
Christiania... Hun var agtet af alle og 
elsket av mange. I 1801 ble det sunget 
til hennes pris: I Sekler lever til din Ære/ 
Vor første Digters Foraarsdag. Af den dit 
hele Kjøn kan lære/At Qvindens Roes er 
Dyd og Smag.” 33 

Etter Mathias død satte enkemannen 
en innskrift på graven: Ungdoms Forsorg/ 
Armods Tilflugt...Du gav mit Liv dets 
Værd...” I minnetalen han holdt skal han 
ha sagt: ”Hun var mit Alt - min Himmel og 
min Fryd. Hun elsket var - ved Viisdom 
og ved Dyd... Hun dannede mig... Hun 
hindrede mig fra at blive Forfængeligheds 
Slave”. 34 

Monumentet i Frognerparken ble først bestilt til Paleet, Ankers residens i 
Christiania. Der fikk det etter hvert en kummerlig tilværelse. I 1941 skrev 
Karen Hansen et dikt om dette monumentet som hun hadde sett i sin barndom 
sammen med bestefaren - i et hjørne i lunden på en stille og skyggefull plett. 35 
Nå stod den mellom søppel og skittent papir med trikker som skramlet forbi. 
Siste verset lyder: 

”Og dog var det selvsamme støtten som stod 

i byens patrisier-have 

til minne om én som var vis og god 

og elsket av høye og lave. 

Men ingen stanser. - Og ingen ser. - 
Og ingen minnes Mathia mer.” 

FOTO: RUNE AAKVIK / OSLO MUSEUM 

Monumentet o ve r Mathia i Frogner barokkhages lindeallé, 1999. 

I 1946 ble minnestøtten flyttet til 
alleen ved Frogner Hovedgård. Her har 
den fått en verdig plassering utenfor 
Anker-familiens gamle lystgård og arena 
for deres legendariske selskapsliv. Mathia 
er nok ikke helt glemt, i ballsalen på 
Frogner henger hennes portrett, kafeen 
på Bymuseet er oppkalt etter henne og 
alle de som vandrer i Frogners gamle 
hage kan skue monumentet over Mathia 
Anker-viis og god. 

Jorunn Sanstøl er kunsthistoriker og 
konservator ved Oslo Museum. 

Rekkehus med kunstnerklausul 
Kunstnerkolonien fyller 50 år i 2009 

Helle Benedicte Berg 


Produktive og skapende sjeler trives i skogkanten på Bøler. Her har 
Borettslaget Trolltun ligget siden 1959 - med si ne 32 brunbeisede 
atelierleiligheter forbeholdt utøvende kunstnere. 


Mai, 1959. En ung mann står med søie til 
langt over kalosjene, ved trappa til Bølerlia 
110. Rundt ham bråker anleggsmaskiner, 
det stinker fersk gulvlakk og flyter i plank 
og byggematerialer. Å si at huset han 
straks skal flytte inn i er nøkkelferdig, 
er løgn. Men etter nærmere ti års 
venting og intenst arbeid for å få til 
nettopp dette, er mannen utålmodig 
etter å komme seg over dørstokken. 
Andre "pionerer” som etter hvert skal 
bli gode naboer: Knut Astrup, Torstein 
og Bea Rittun, Jo og Anne Cath. Vestiy, 
ankommer ikke før rett over sommeren, 
men det er betryggende både for OBOS 
og Unge Kunstneres Samfund (UKS) at 
de har Thore Haaland på plass i forkant. 
De siste arbeidene pågår og mye skai 
følges opp i detalj. Dessuten er det for så 
vidt naturlig at Haaland får flytte inn først. 
Han var tross alt med på å klekke ut den, 
etter manges mening, utopiske ideen om 
kunstnerboliger allerede under krigen, 


da han studerte ved Illegalt Akademi. Så 
får det heller være at området ennå ikke 
ligner det minste på et hyggelig tun, men 
er en rå og uferdig byggeplass. 

At Thore Haaland fikk nøkkel fra 
OBOS og kunne flytte inn på Trolltun 
allerede i mai, skyldtes også at han 
var så godt som desperat. På dette 
tidspunktet var titusener av mennesker 
i Os/o husiøse og det fantes knapt et 
atelier eller arbeidsrom å oppdrive. Det 
hastet med å få kunstnerkolonien ferdig 
og Haaland var nødt til få tak overhodet. 

- Og nå sto han altså her. Fiklet litt 
med nøkkelen, før han låste seg inn, til 
dette som skulle bli hans kanskje største 
livsverk, og et verdifullt kapittel innenfor 
norsk kunst- og kulturhistorie. Dessuten 
står kunstnerkolonien som et vellykket 
symbol på en av etterkrigstidens viktigste 
velferdspolitiske målsetninger- om bolig 
for alle. 

Byggingen av 
kunstnerbo/iger på 
Trolltun i 1958: 

På grensa t/i 
Østmarka, anno 
1958. Tomta der 
Trolltun Ugg er 
har tilhørt gården 
Bøhier. Bonden 
Anton Bøhier so/gte 
ut adskillige måi ti i 
Os/o kommune på 
midten av 1950- 
taiiet. 



Bøter i støpeskjeen, 
1957. 



Husene på Trolltun ligger i et rolig 
boligområde helt inntil markagrensen. 
Adressen er Bølerlia og Nøklesvingen, 
der boligene er plassert i fem rekker, 
grensende mot skogen. Feltet ble tegnet 
av arkitekt Helge Thams ((1906 - 1997) 
på midten av 1950-tallet, oppført i 1959, 
over to etasjer med kjeller. Boenhetene 
består av tre- og fireromsleiligheter, alle 
med eget atelier på litt over tretti kvadrat¬ 


meter. Dette med unntak av leiligheten 
til Carl Nesjar og Inger Sitter, der de fikk 
bygget et atelier til hver av de anerkjente 
kunstmalerne, som begge jobbet hjemme 
i perioder. Etter hvert er det også flere av 
leilighetene som har fått både ett og to 
arbeidsrom ekstra. 

Til tross for forholdsvis store og 
lyse atelierer, var husene ellers uten 
mye staffasje. Faktisk fremsto de så 








enkle at forbipasserende mente de så 
ut som store arbeidsbrakker. Det ble 
også et visst oppstuss i nabolaget fordi 
bygningsmassen ikke umiddelbart ble 
malt. Arkitekt Thams mente det fineste 
ville være å la treverket gråne naturlig, 
men trolig ble han nødt til å inngå et 
kompromiss, ettersom han etter hvert 
tillot at ytterveggene kunne settes inn 
med jernvitriol. Heller ikke dette var særlig 
vanlig i 1958, men det fantes en og annen 
funkisvilla, blant annet på Nordberg i Oslo, 
der denne typen olje var brukt med hell. 

Naturlig og nøkternt 
Selv om nye strømninger innenfor arkitek¬ 
tur og byplanlegging gjorde seg merkbart 
gjeldende i Norge på den tiden Helge 
Thams planla og utformet kunstnerrekke- 
husene, ikke minst tydelig i deler av 
blokkbebyggelsen på Bøler, befant Thams 
selv seg godt innenfor den skandinaviske 
40- og 50-tallstradisjonen. Stilen hans 
ble gjerne referert til som organisk og 
demokratisk arkitektur, tilpasset norske 
forhold. 1 Funksjonalismens ideer fra 
mellomkrigstiden var fortsatt sterke, men 
uttrykket som inspirerte Thams var om 
mulig enda strammere og i større samsvar 
med våre egne byggetradisjoner. Nøktern¬ 
het, tilpasning til omgivelsene og naturlig 
materialbruk var sentrale målsetninger, 
og dette er godt gjennomført på Trolltun. 2 
Som stipendiat ved Arkitekthøgskolen i 
Oslo, Anne Kristine Kronborg påpeker 
i sin hovedfagsoppgave i kunsthistorie 
"Boliger i Oslo”: ”Helge Thams drev ikke 
med avantgardistiske sprell, men utformet 
tradisjonelle, harmoniske bygningstyper 
og funksjonelle leiligheter”. 3 Vi må også 
huske at det var stramme budsjetter og 


materialknapphet å forholde seg til på 
alle kanter. Å gjøre arkitektoppdrag for 
kommune og stat i norsk etterkrigstid bød 
ikke på rom for utskeielser. I et intervju i 
forbindelse med en planlagt jubileumsbok 
om Trolltun, som utkommer høsten 2009, 
bekrefter arkitekt Per Gaare, Helge 
Thams’ tidligere partner og kollega, at 
Thams nok syntes resultatet i Bølerlia ble 
vel spartansk og ribbet. Han ønsket blant 
annet at husene skulle ha små balkonger 
i andre etasje, men dette og flere andre 
forslag fikk han nei til fra Husbanken. 

Betalte med bilder 

Kunstnerne derimot, som flyttet inn 
fortløpende fra og med sensommeren 
1959, var kommet til paradis. 

”Selve Bøler lå forferdelig langt ute i 
ødemarken, men til tross for at ikke alle 
utenforstående syntes at husene så helt 
standsmessige ut, eller at de var særlig 
pene, syntes vi for vår del at det hele var 
fantastisk. Som unge kunstnere fattige 
på jordisk gods, var det å få et slikt tilbud 
om eget hus med atelier et løft og et helt 
unikt tilbud”, forteller Torstein Rittun og 
kona Bea. De to hadde tidligere bodd på 
Skøyen, i Oslo vest, men syntes ikke det 
var vanskelig å flytte derfra til den raskt 
voksende drabantbyen på østkanten. 
Tvert imot. ”En ny og egen kunstnerkoloni 
på Bøler var noe radikalt, og man må vel 
medgi at det passet mange av oss godt 
den gangen. Som ung kunstner skulle 
man jo ikke være for borgerlig”, smiler 
paret, som ble boende på Trolltun i 40 år. 
De to innfridde for øvrig den omdiskuterte, 
såkalte konkubinatloven til OBOS, om at 
man måtte være gift for å få kjøpe leilighet 
i borettslag. 4 Ikke alle kunstnerne oppfylte 

Tidsriktig, 
i stua hos inga 
Sindre og Sku/e 
Waksvik. Den fine 
kombinasjonen av 
bondemøb/er og 
moderne design er 
Uke gjeldende i 
dag, 50 år etter 



dette kravet, noe UKS og de styrende i 
borettslaget på sin side opplevde som 
vanskelig. De ville jo helst ha aktive og 
godt kvalifiserte medlemmer inn, ektefolk 
eller ei. 

Hva var så prisen på en kunstnerbolig? 
Innskuddene varierte fra 12 000 til 
15 500 kroner, i tillegg til husleie på 
mellom 250 og 305 kroner måneden + 
utgifter til fyring. Dessuten besto en del 
av betalingsordningen av innlevering 
av kunst tilsvarende en verdi på 6000 
kroner til Oslo Kommune. Kunstnerne 
kunne egenhendig levere verker til Oslo 
Kommunale Kunstsamlinger (OKK) 
på Tøyen, der det regelrett bare var å 
troppe opp med bilder og skulpturer 
underarmen. Fem år fikk man på seg fra 
innflytting til man pent var nødt til å betale. 
Samtlige på Trolltun overholdt fristen, 
mens det var verre med dem som holdt til 
i søsterkolonien på Ekely. Der var det flere 
som syndet mot avbetalingskravet, enda 


det dreide seg om mer etablerte og kjente 
stjerner på den norske kunsthimmelen. 
Faktisk står det den dag i dag innført med 
sirlig skrift i kunstsamlingenes permer og 
arkiver hvem av kunstnerne som gjorde 
opp for seg, og hvem som ikke gjorde 
det. Dessuten er det nøye ajourført 
hvem som betalte med hva - og hvor 
de ulike verkene tok veien. Kommunen 
samkjørte innbetalingsordningen med 
prosjektet om kunst til arbeidsplassene, 
så mangt et verk signert kunstnerne på 
Bøler endte derfor på et offentlig kontor. 
Gjerne et av kommunens aldershjem eller 
sykehus. Barneavdelingen på Ullevål fikk 
låne opptil flere av Johan Vestlys lune 
barnetegninger. Av andre arbeidsplasser 
som mottok ”avdrags-kunst”, var blant 
annet Feriekoloniene, Deichmanske 
biblioteks mange filialer, Brannvesenet, 
Byantikvaren, Arbeidstilsynet, Helserådet, 
Kemnerkontoret, Kirkevergen og Kirken, 
Pensjonskassen og Renholdsverket. 5 

Dessverre har mange av verkene 
forsvunnet fra kommunens besittelse i 
dag, og det er ikke ført registrering med 
hvor de har blitt av, dessverre. 

Noen fikk startvansker 
Hvordan var det så å bo og jobbe 
på tunet i skogkanten på Bøler, med 
kunstnerkollegaer og konkurrenter på alle 
kanter? Ikke like enkelt, i hvert fall ikke i 
starten, skal vi tro Trolltuns førstedame, 
nylig avdøde forfatter Anne Cath.Vestly. 
Sammen med mannen, tegneren Johan 
Vestly og eldstesønnen kom hun til Trolltun 
på senhøsten i 1959. Hun forelsket seg 
umiddelbart i området, men beskriver 
likevel visse startvansker. I selvbiografien 
”Nesten et helt menneske” kan vi lese 
følgende: ”Bøler var en drabantby, og 
doktoren min på Holtet sa til meg da han 
hørte hvor vi skulle flytte: ”Vil De virkelig 
ta med gutten Deres til Klondyke?” Nå er 
det slik at alle nye drabantbyer har det litt 
vrient til å begynne med. Husk på at alle 
er fremmede for hverandre, og det merker 
jo ungene også. Mange blir aggressive 
for sikkerhets skyld. Alt er ute av gjenge, 
men så slentrer det seg til etter hvert”. 6 

Vestly skriver også om hvordan Johan, 
som vårtegner, nok følte seg litt fortumlet 
i starten: ”Det var ikke bare bare å dumpe 
oppi en hel masse andre kunstnere, 
noen som var helfrelste på abstrakte 
bilder, andre som i stillhet helst ville male 
landskap, og dessuten var det harde 
politiske grupper. Jeg tror Johan, som 
hadde fått et stort, deilig atelier, ble såpass 
skremt at han ikke malte noe videre i 
det hele tatt, men var veldig opptatt av 
å skissere hvordan havene skulle se ut 
foran rekkehusene, og at det skulle bli 



Faksimile fra Arbeiderbladet, 08.11.1967. 
Påbiidet: f.v. CariNes/ar, Arne Vinje 
Gunnerud, irma Sa/o Jæger og Kai 
Ekanger, grunnleggeren av Bø i er Vei og 
initiativtaker ti i ”Bøierrapporten ” 


et helhetspreg, når du så oppover mot 
skogkanten.” 7 

I bakgrunnsintervjuer gjort i forbindelse 
med bokprosjektet, bekrefter flere av de 
eldre kunstnerne at det, særlig de første 
årene, oppsto intriger. Dette gikk på ulik 
tilhørighet til rådende ismer og sjan- 
gere - abstrakt, ikke abstrakt - figurativ, 
non-figurativ, men også misunnelse. 
Kunstmiljøet var lite i Oslo og Norge og 
det var ikke alltid greit å se at naboen fikk 
store oppdrag dersom man selv ble awist. 

Inger Gulbrandsen, tekstilkunstner og 
også blant "urinnvånerne” sammen med 

Langs Bø/er/ia, 1960-tallet. Infrastrukturen begynner å komme på plass. Legg merke 
til gatelyktene og telefonkiosken ti/ venstre i bildet. Trolltun til høyre, med borettslaget 
Ha ra løkka rett frem. 


mannen, grafikeren Niclas Gulbrandsen, 
forteller hvordan det var (og er) temmelig 
lytt mellom husene, og at man nesten 
ikke har kunnet unngå å følge med på 
hverandres liv og levnet. I ett hus kaklet 
levende høns - modellene til billedhugger 
Skule Waksvik. I et annet foregikk det 
intense pianoleksjoner og i et tredje øvet 
et av kunstnerbarna på korpsmusikk. 

”På mange måter har vi måttet tåle en 
del av hverandre. Samtidig er toleranse 
og liberale holdninger noe av det som 
kjennetegner oss her oppe. Vi bryr oss 
ikke om småting og folk må i grunnen få 


gjøre mest mulig som de vil. Slik har det i 
grunnen bestandig vært på Trolltun”, sier 
hun, fortsatt bosatt i kunstnerkolonien 
med spesialbygget atelier i underetasjen. 

Eksotisk stamme? 

Hvorvidt beboerne faktisk var litt anner¬ 
ledes oppe i kunstnerrekkehusene eller 
ei, er det forresten mange som har lurt 
på. Særlig i begynnelsen. Og særlig 
etter at Anne Cath. ble verdenskjent i 
Norge for bøkene om Aurora i blokk Z 
(1966). At barn kunne bo i høyhus, ha 
hjemmearbeidende fedre og attpåtil trives 

Idyll. Mange av hagene i kunstnerko/onien er flotte og 
frodige. Blant annet drev flere av kunstnerdamene med 
utveksling og bytting av planter. 

Forhage til billedhuggerleilighet. Det var forskjell på 
malerleilighetene og leilighetene for kunstnerne som 
laget skulpturer. Blant annet hadde sistnevnte hugger- 
gårder og separat atelier. 


med det, ble i overkant for visse personer. 
Forfatteren fikk hat-brev og trusler hjem i 
postkassa, men også mengder med støt¬ 
teerklæringer. Dessuten kom det stadig 
nysgjerrige på sightseeing til Bølerlia. 
Folk parkerte ved Samvirkelaget tvers 
over veien, der de kjøpte sitronbrus og 
drops, før de gikk runde på runde rundt 
husene og stirret ubeskjemmet i håp om å 
se forfatteren eller andre kjente kunstnere. 
Det at mange på Trolltun allerede den 
gangen hadde kastet gardinene, gjorde 
det hele ekstra eksotisk. 

I boka "Skyskrapersommer”, av forfat¬ 
ter Tove Nilsen, som selv har vokst 


opp i Bølerlia, noen hundre meter 
nedenfor kunstnerkolonien, beskriver 
Nilsen hvordan Trolltun bestandig virket 
tiltrekkende. Ikke bare var enkelte av 
menneskene som bodde der uortodokse. 
Unge Tove, hovedpersonen i boka, hadde 
også sett noen merkverdige løsninger 
inne. 

”Vi [Tove og Goggen] går ut av skauen, 
overveien, og inn mellom kunstnerbolig- 
ene der malere og tegnere og billedhog¬ 
gere og forfattere bor. Samme hvor 
ofte jeg går forbi disse husene blir de 
aldri vanlige for meg: Bare noen meter 
fra oss sitter diktere og skriver bøker! 

Ikke Dostojevskij og Tolstoj, men andre 
forfattere som røper hemmeligheter de 
egentlig ikke hadde tenkt til å dele med 
noen. Hadde ikke Goggen vært her, skulle 
jeg gått nærmere vinduene for å kikke 
inn, som jeg pleier. Noen har malerier av 
nakne kropper som dekker halve veggen, 
i en av stuene henger det sjal med lange 
frynser i stedet for skjermer på lampene” 8 
Nilsen forteller at hun ikke har glemt 
hvordan hun, moren og venninnene 
til moren ventet i spenning på at ateli- 
erleilighetene skulle bli ferdig, slik at 
de omsider skulle få tatt de mystiske 
kunstnere i nærmere øyensyn. Og husker 
godt hvordan moren og venninnene 
hennes var spesielt opptatt av hvordan 
kunstnerdamene kledde seg. Mange var 
særdeles moderne antrukket, originale, 



Sto/t. Guro Waksvikpå en av sin far, Skule 
Waksviks, velkjente skulpturer fra dyrenes 
verden. Utlånt av Guro Waksvik. 


Ridderen 
av Bøler. 

Fritz Røeds 
Don Quijote- 
versjon kneiser 
stolt foran 
Bø/ersenteret. 



FOTO: RUNE AAKVIK / OSLO MUSEUM 

FOTO: THOMAS BJØRNFLATEN/FOR OBOS-BLADET 


Kunstnersje/. 
Folkekjære Anne 
Cath. Vest ly hjemme 
i egen skrive stue. 
Forfatteren hentet 
mange av te.kst- 
motivene sine 
i nærmiljøet på 
Bøler. 


elegante og ikke minst dyktige til å sy og 
kreere egne plagg. Det snakkes fortsatt 
om stil-ikonet Bea Rittun, den første dama 
på Bøler som gikk i dongeribukser med 
glidelås foran. Buksesmekk hadde inntil 
da vært en manneting. Dessuten pleiet Eli 
Marie Johnsen vennskap med selveste 
Marimekko-grunder Armi Ratia. Johnsen 
sto modell for henne flere ganger. 

Annerledesbarn? 

Dette med å skille seg ut var for øvrig et 
aspekt som nok ble opplevd mer av de 
unge påTrolltun, altså kunstnerbarna, enn 
av foreldrene og kunstnerne selv. Noen 
av barna følte seg helt klart annerledes, 
mens andre ikke erfarte dette i særlig 
grad. Enkelte forteller om mobbing, og 
følelsen av å være splittet mellom to ulike 
verdener, hjemme og ute - men under¬ 
streker at det uansett var tøft å vokse opp 
som førstegenerasjons drabantbybarn. 


”Det var så mange barn og unge 
overalt, på samme alder, og det var 
en tøff periode i Bølers historie som i 
så mange nye drabantbyen Men midt i 
dette var samholdet blant oss fra Trolltun 
sterkt. Jeg husker hvordan vi stadig 
var ute og forsvarte kunsten, andre 
verdinormer og et radikalt samfunnsyn. 
Forsvarte, forklarte og "sloss!””, forteller 
Kristin Røed, datter av billedhugger Fritz 
Røed, som for øvrig står bak Bølers mest 
kjente landemerke, skulpturen av rytter 
til hest - Don Quijote. 

Flere av kunstnerbarna forteller at det 
opplevdes som populært å være med 
dem hjem etter skoletid. Hos kunstnerne 
var det nok litt andre bøker i bokhylla, 
møbleringen hadde flere elementer 
av moderne, gjerne skandinavisk eller 
amerikansk design - Jacobsen, Eames, 
Aalto - plateutvalget bød ofte på over¬ 
raskelser i form av jazz og rock og det 

Lyst og inspire¬ 
rende. Cari Nesjar, 
som fortsatt bor og 
jobber på Troiitun, 
i atelieret. 



luktet ukjent fra kjøkkenet. Noen av 
kunstnerfamiliene hadde bodd i Italia og 
spiste både spagetti og pizza med den 
største selvfølgelighet. Dessuten drakk 
de espresso. I tillegg var det gjerne en 
pappa til stede, selv på høylys dag. For 
mens vanlige fedre dro på kontoret, sto 
mannfolkene på Troiitun i atelieret og 
trakterte gips og pensler. 

”Jeg husker stemningen som trygg 
og nær. Vi ungene gikk mye inn og ut 
hos hverandre og jeg kalte de andre 
pappaene for onkel. Onkel Fritz [Fritz 
Røed] og onkel Torstein [Torstein Rittun], 
Det var fint å være i atelierene og kjenne 
lukten av maling og fargestoffer”, minnes 
Guro Waksvik, datteren til billedhugger 
Skule Waksvik. Hun bodde på Troiitun i 
en periode midt på 1960-tallet og mener 
stedet så absolutt var både annerledes 
og tiltrekkende, i hvert fall noe helt annet 
enn det hun skulle komme til å oppleve 


når hun noen år senere flyttet til Bærum. 
"Tiden og miljøet på Troiitun og Bøler står 
for meg som langt, langt bedre”, sier hun. 

Lokal deltakelse 

Generelle stemningsrapporter fra Bøler 
på 1950- 60- og 70-tallet, derimot, var 
sjeldent like positive. Drabantbyen var 
i støpeskjeen og det manglet mye på 
nødvendig infrastruktur. Samfunnsplan- 
leggerne fikk massiv kritikk for ikke å tilret¬ 
telegge godt nok for den sammensatte 
og raskt voksende befolkningen, etter 
hvert over 10 000 mennesker. Allerede 
i 1958 informerte avisen Dagbladet om 
problemer: 

”Oslo bygger drabantby like stor 
som Sandefjord, uten å tenke på at folk 
skal bo der. 8000 mennesker med en 
forretning og 10 telefoner - det er ikke 
en historisk beretning eller en fortelling 
fra fjerne himmelstrøk - det er Oslo! For B 

slik er faktisk situasjonen på Bøler, den 
dominerende drabantbyen i sørøst, som 
kommunen har planlagt og latt bygge. 
Ingen har tenkt på at folk skal bo der, 
for ikke å si trives... Og dette er bare 
en historie som gjentar seg gang etter 
gang. Det reises svære blokker, folk bor 
og sover, men hva med alt det andre? 
Hva med alt det som er selvfølgelig i et 
bysamfunn i dag, butikker av alle slag, 
postkontor, forsamlingslokaler, kinoer, 
telefoner, gode kommunikasjoner - det 
har planleggerne tenkt fint lite på...” 

I forsøk på å få fortgang i planproses¬ 
ser og større lokal makt og selvstyre, 
ble foreningen Bøler Vel og Fellesråd 
grunnlagt. Denne besto av medlemmer 
fra de ulike borettslagene i bydelen. 
Fra Trolltun var Fritz Røed, Carl Nesjar, 
Sivert Donali, Arne Vinje Gunnerud, Knut 
Astrup og Irma Salo Jæger aktive. Særlig 
sistnevnte sto på og gjorde seg bemerket. 
På bakgrunn av en større bo- og leve¬ 
kårsundersøkelse, kalt "Bølerrapporten", 9 
laget hun en omfattende analyse av 
nærmiljøet. Funn og betraktninger ble 
rikt presentert og formidlet til beboerne 
på Bøler gjennom tekst, der Anne Cath. 
var konsulent, fotografier og fargerike 
plansjer. Utstillingen fikk så god mottak¬ 
else at den gikk videre til Kunstnernes 
Hus og ble også vist i Lund i Sverige. I 
øyeblikket er den faktisk hentet fram fra 
arkivene i forbindelse med utstillingen 
"Moderne Kunst”, på Henie Onstad 
Kunstsenter, Høvikodden, der den står 
fram til 8. mars 2009. 

Et av forslagene til Salo Jæger, 
som omtales i Bølerrapporten, var å 
involvere flere av ressursene på Trolltun 
i utsmykningsarbeid. Man ønsket 


'kunstnerblikk’ på bydelen, noe som 
faktisk ble fulgt opp politisk. Salo Jæger 
selv fikk gjøre et stort og fargerikt verk 
på Bøler T-banestasjon, dessverre fjernet 
i dag. Fritz Røed gjorde Don Quijote, 
Carl Nesjars en gang flotte, men nå 
nedslitte veggutsmykning, ble oppført 
på Bøler bad og en kjær ekornskulptur 
av Eilif Mikkelsen ble plassert på Bøler 
Skole. Solveyg Schafferer bidro med 
utsmykningen "Parkbarnet” på Bøler 
senter og "Skolejenta” på Nøklevann 
skole. Og også Sivert Donali leverte 
et verk, en stor og egenartet snegle 
plassert på friarealet mellom Haraløkka 
og Trolltun. Denne led dessverre en 
brutal skjebne, ettersom den ble sprengt 
i filler av det som trolig var den beryktede 
Bøler-gjengen en 17-maidag en gang på 
midten av 1970-tallet. 

For øvrig var 70-tallet en eksplosiv 
tid på Trolltun. Politisk engasjement og 
ulike radikale fraksjoner skapte både 
entusiasme og gnisninger. Flere på 
Trolltun, med Morten Krohg i spissen, 
var involvert i Gras-gruppa, som drev 
samfunnskritikk gjennom kunstnerisk 
aktivisme. Mange av beboerne jobbet 
med den såkalte Kunstneraksjonen 
av 1974, som satte kunstneres leve-, 
inntekts- og arbeidsvilkår generelt på 
dagsorden, i tillegg til at første generasjon 
kunstnerbarn var i ferd med å bli voksne, 
og befant seg i en brytningstid. Med 
overgangen til 

Med overgangen til 1980-tallet kom 
det etter hvert en ny type kunstnere til 
Bøler - og i følge pionerene betydde det 
slutten på bohemenes dager. 

’1 dag spøker vi med å kalle boretts¬ 
laget vårt for Kontrolltun. Ånden de som 

flyttet hit først hadde, er så godt som 
borte. I dag er alle bare skikkelige. Alt er 
velordnet og vi er som andre, med biler 
og flatskjermer”. 

I det perspektivet, der kunsten og 
kunstnerne har blitt aktører på et mer 
kommersialisert marked, er det bemerk¬ 
elsesverdig at borettslaget likevel har 
klart å forbeholde boligene for utøvende 
kunstnere. Huskjøp på Trolltun kreverfort- 
satt medlemskap i Norske Billedkunstnere 
og dens grunnorganisasjoner, og tillegg 
en CV som kan dokumentere betydelig 
kunstnerisk aktivitet. 

”Det var ikke bare bare å dumpe oppi 
en hel masse andre kunstnere, noen som 
var helfrelste på abstrakte bilder, andre 
som i stillhet helst ville male landskap, og 
dessuten var det harde politiske grupper” 
Anne Cath. Vestly 

Høsten 2009 publiseres en jubile¬ 
umsbok om kunstnerkolonien på Bøler 
med bidrag bla. fra forfatter Tove Nilsen, 
kunstsosiolog Dag Solhjell og beboere 
på Trolltun. 

Redaktør og bilderedaktør er Helle 
Benedicte Berg og Ane Hjort Guttu. 

I forbindelse med jubileumsfeiringen 
vil det bli arrangementer og foredrag i 
samarbeid med Oslo Museum, Bymuseet. 
Se annonsering i pressen og på museets 
hjemmesider. 

Helle B. Berg er by- og samfunnsviter 
og journalist. Hun er utdannet med en 
master i urbanisme fra London School 
of Economics (LSE) og har jobbet bla. 
i Aftenposten og Norsk Form. For tiden 
har hun mammapermisjon og skal skrive 
ferdig boka om kunstnerkolonien på Bøler. 


Noter 

1 Norges Kunsthistorie, Inn i en ny tid, Bind 7, 
s. 15, ref. Knut Knutsen (1903-69) og Arne 
Korsmo (1900-68) 

2 Artikkel, drabantbyens byggeskikk, Arne Lie 
Christensen, Fortidsminneforeningen, publika¬ 
sjon "Drabantbyen”, nr. %, 2002 

3 Anne Kristine Kronborg, "Boliger i Oslo”, 
Universitetet i Oslo, 2003. 

4 Bjørn Bjørnsen, ”Hele folket i hus, OBOS 
1929-1970, Boksenteret/OBOS 2007, s. 119. 

5 Oslo Kommunale Kunstsamlinger/Munch- 
museet, v. fagkonsulent Inger Gokstad og 
biblioteket. 

6,7 Anne Cath. Vestly, "Nesten et helt menneske”, 
s. 179, Tiden (2000) 

8 Tove Nilsen, "Skyskrapersommer”, Forlaget 
Oktober, 1996 

9 Bøler Vel, rapport, april 1970. 

+ Samtaler og intervjuer med nåværende og 
tidligere beboere på Trolltun, arkitekt Per Gaare, 
etnolog Synnøve Ellingsen om ”Det mediaskapte 
drabantbybildet”, butikkdame Else Marie og Hans 
Sauro/tidl. Sauro Super på Bøler, Kai Ekanger/ 
tidl. Bøler Vel, Tove Nilsen, Oslo Bymuseum, Oslo 
Byarkiv, Plan- og bygningsetaten, Aftenposten, 
Dagbladet, Scanpix, NRKs arkiver, OBOS, NALs 
bibliotek, m.fl. 

En tumleplass for (skam)løse hunder 
- ranglebikkjer og andre dyr i byen 


Liv Emma Thorsen 


Naturen spillede en langt større Rolle i Datidens Byer end i vore. De 
var i Virkeligheden et gunstigere Opholdssted for Dyr og Planter end 
for Mennesker. Deres Dyreliv har vi alle haft Lejlighed til at betragte i 
store Træk, og enhver vil kunne slutte, hvilken Vrimmel afSmaadyr der 
maatte kunne udklækkes under saa heldige Betingelser. Det samme 
gjaldt Plantelivet. Træer og Urter trivedes i Byhaverne i en sjælden 
Grad. (...) Her var ingen Gasledning til at forgifte dem, Nedlægning af 
Kloakrør afskar ikke med ét Halvdelen af deres Rødder, Brolægningen 
nægtede dem ikke deres Væde. Byen var som en uhyre Drivkasse, 
afdelt i Rum av de skærmende Huse, næret og varmet af Gadernes 
Gødning. (Troels-Lund, 190811:1231) 


Slik skildrer den danske kulturhistorikeren 
Troels-Lund naturens vilkår i den nordiske 
renessansebyen i storverket "Dagligt Liv 
i Norden i det sekstende Århundrede”. 
Beskrivelsen følger etter at han har 
gjennomgått de gamle byenes livlige 
og til tider skremmende dyreliv. Byen er 
et dampende drivhus, til beste for dyr 
og planter, men mindre helsevennlig 
for de tobeinte. Moderne teknologier 
knyttet til hygiene, nye energiformer og 
ny materialbruk har gitt en renere og 
sunnere by, men har vært en trussel mot 


bynaturen. Troels-Lund bruker uttrykket 
"kampen om territoriet” når han fremstiller 
forholdet mellom mennesker og dyr i 
renessansesamfunnet. Mennesker og 
dyr strides om hvilke steder dyr skal ha 
adgang til, og dyrene er i stand til å yte 
langt kraftigere motstand enn i dag. 

Som geografene Chris Philo og Chris 
Wilbert påpeker, har vi klare tanker om 
hvilke steder dyr skal befinne seg, konkret 
som abstrakt, og det har foregått store 
endringer i hva som er blitt oppfattet og 
akseptert som "animal places” (Philo og 

Wilbert 2000:10). Å bo i by er følgelig 
også å delta i et ordensprosjekt. Men 
innenfor byens grenser lever også noen 
som ikke vet at det er høyrekjøring, at 
biler er farlige, at det skal være nattero, 
ja som kort sagt ikke kan de skrevne og 
uskrevne regler for hvordan byboere 
bør og skal oppføre seg. Det faktum at 
Oslo i tillegg til sin humane befolkning 
også er tilholdssted for tamme så vel 
som ville dyr, fører til møter på tvers av 
artsgrensene. Dette har vært møter til 
glede og til besvær, de har frydet noen 
ganger, og provosert og skremt andre 
ganger. I denne artikkelen vil jeg belyse 
dette ordensprosjektet ved hjelp av noen 
av diskusjonene "menneskets beste venn” 
utløste på begynnelsen av 1900-tallet. 
Som bakgrunn for dette hundelevenet 
vil jeg først vise noe av artsmangfoldet i 
1800-tallets storbyer. Dette mangfoldet 
som både innebærer kvalitet og kvantitet, 
skapte uro og kalte på ordenstiltak. 

Mangfold 

Oslo er kaotisk i rushtida, et kaos skapt av 
mennesker, biler, busser og trikker - ispedd 
sykler. Rushtid er også et konsentrat av 
den senmoderne teknologiens lyder 
og lukter som innhenter oss både i 
gaterommet og i busser og trikker. Den 
tidligmoderne byens lyd- og luktbilde var 
derimot preget av dyrene: Hestesko og 
jernslåtte hjul mot brostein, lukt av møkk 
og urin, bikkjer som bjeffet og kranglet, 
livdyr på vei til kvegmarkedene. 

Gjennom hele 1800-tallet satte dyrene 
sitt preg på gatebildet. Anna Diriks malte i 
1882 en akvarell av hjørnet Dronningens- 
gate/Tollbugata slik hun husket at det 
hadde sett ut da hun var liten. Her har hun 

Hestesporvogner ved Vår Frelsers kirke. 
Hestesporveien ble åpnet 6. Oktober 1875 
og var fullt utbygd i 1879. Sporveien var 
ferdig elektrifisert i 1900. 



Kristiania Sporveisse/skaps siste hest 
Krølle ” fotografert med driftsbestyrer 
Poppe. 


også satt inn dyrene som gikk løse i gata: 
Hund og katt, høns, ender og kalkuner, 
gris og hest. Den største og mest iøynefal¬ 
lende gruppen var trekkdyrene. I norske 
byer var dette hester, men på kontinentet 







Skoing av hest ved 
Brannvakten, Kart 
Joh ans gate 11. 


og i Storbritannia ble også muldyr, esler 
og hunder brukt som trekkdyr. De store 
hundene som to eller flere sammen trakk 
alle slags varer til torgs i tohjulede kjerrer, 
var den lille manns hest. I 1912 brakte 
Norsk Kermelklubs Tidsskrift en kort 
artikkel om møtet med to nederlandske 
”kjække trækhunde”, Castor og Pollux, 
som transporterte melk fra gården og inn 
til byen. På en nordmann gjorde møtet 
med alle melkekjerrene et "eiendommelig 
indtryk”, men forfatteren kom fram til at 
hunden egnet seg for slikt arbeid: ”Det 
er som nævnt, et morsomt gatebillede 
at se disse kjærrer, og det er igrunden 
merkelig, at man ogsaa ikke hos os har 
fundet paa at nyttiggjøre sig hunden 
paa denne maade. Tænk, hvilken nytte 
en slik trækhund kunde være for vore 
villaeiere rundt Kristiania.” 1 Mange av 
kjerrehundene fikk en ublid skjebne. 


Etter påtrykk av dyrebeskyttelsen ble 
bruk at kjerrehunder forbudt ved lov i 
England i 1855, og de nå overflødige 
hundene ble slaktet ned. I Belgia ble 
kjerrehunder rekvirert for å transportere 
militært materiell til fronten da Tyskland 
overfalt landet i august 1914, og hundene 
kom aldri tilbake til sivilt arbeid. I Tyskland 
forsvant kjerrehundene i løpet av 1920- 
tallet parallelt med motoriseringen av 
transportsektoren. 

I en dyptpløyende studie av den 
amerikanske byhesten på 1800-tallet 
viser historikerne Clay McShane og 
Joel A. Tarr at hestene var helt sentrale 
og nødvendige ”levende maskiner” 
for å skape 1900-tallets by. 2 Hestens 
betydning for byutviklingen var et 
faktum som samtiden var seg bevisst, 
og i en tidsalder fullstendig avhengig av 
hestekraft fikk hesten en betydning som 


40 


i 


Fra Vippetangen. 



Snøsleder tømmes i 
Pipervika. 

kan sammenliknes med varer eller ting. 
Tingliggjøringen av dyrene viste seg både 
i avlsarbeidet for å få sterke, utholdende 
dyr, i hvordan den levende hesten ble 
brukt og behandlet, og i anvendelsen 
av den døde hesten: ”1 1800-tallets 


"rasjonelle” verden så folk i økende grad 
på hester som eiendom eller levende 
maskiner som kunne forbedres teknisk, 
ikke som sansende vesener.” (McShane 
and Tarr 2007:2; min overs.). Hestenes 
verdi lå selvsagt i deres egenskap som a 

trekkdyr. Hestemøkka ble også omsatt. 
En stor og tung hest la årlig fra seg sju 
tonn møkk, som var etterspurt gjødsel. 
Den reneste varen kom fra stallen, møkk 
fra gata varierte i kvalitet ut fra hva slags 
gatebelegning den var blitt sopt opp fra. 

Dødeligheten blant arbeidshestene 
var høy, og McShane og Tarr mener 
at årsaken til at eierne ofte var raske 
til å avlive skadede og syke dyr, var at 
skrottene kunne omsettes økonomisk. 
Skinnet ble solgt til garverier, hår ble brukt 
til putefyll, knoklene til å lage knivhåndtak, 
kammer, lim mm, noe av kjøttet gikk til 
slakterdisken. Men i en storby som New 
York oversteg antall døde dyr hva som 
lot seg omsette, og flådde hestekadavere 
ble dumpet i New Yorks havneområder. 
Det samme skjedde med andre døde dyr. 
Her er de inne på avfallsproblemene i et 
samfunn med et høyt forbruk av dyr og 
uten effektiv destruksjon av dyrelikene. 
Historikeren Kathleen Kete skriver i en 
bok om pariserne og kjæledyrene deres 
på 1800-tallet, at et av argumentene for 
å anlegge en hundegravlund i utkanten 
av Paris på slutten av 1800-tallet, var å 
få slutt på at hundelik ble slengt i søpla, 
kastet i Seinen eller nedgravd ulovlig på 
ubebygde plasser i byen (Kete 1994:90). 
”Le Cimitiére des chiens d’Asniéres” er 
i dag et fredet kulturminne (Thorsen 
2001:228-245). 

Dyr ble daglig ført inn til livdyr- 
markedene. I 1851 ble ukentlig 35 000 
slaktedyr, kuer og sauer, drevet med 
bikkjer og slag gjennom Londons gater 
til Smithfield Market hvor de ble solgt til 
slakterne som hadde bodene sine rundt 
torget. Dette var et barskt syn, og som 
historikeren Hilda Kean formulerer det, 


"slike scener tilhørte den gamle verdens 
barbari, upassende for den nye byen med 
sin nye middelklasse” (Kean 1998:61; 
min overs.). Slaktedyrene forsvant fra 
bygatene etter hvert som myndighetene 
begynte å kontrollere kjøttomsetningen, 
og slaktingen ble sentralisert til store 
slakterier. Dette prinsippet ble først 
innført i Frankrike under Napoleon og 
keiserdømmet (1804-1814). Slakting i 
privat regi ble forbudt i byene, i stedet 
skulle dette utføres i egne kommunale 
anlegg kalt ”abbatoirs”, som ble oppført 
utenfor bykjernen (Vialles 1994:17). 3 Det 
var også en hygienisk begrunnelse for at 
slakterbodene eller Basarene ved Oslo 
domkirke ble oppført i årene 1840-1859. 
Anlegget var tegnet av Christian H. 
Grosch. 4 Fra 1908 ble dyrene slaktet i 
det nye slaktehuset på Grønland, som ble 
oppført ved siden av det gamle kutorget 
(Kjeldstadli 1990:222-223). 

En tredje kategori dyr var husdyrene 
hund og katt. Hundene gikk løs i gatene 
og blandet seg ofte med eierløse dyr av 
samme art, og jeg vil diskutere hunde- 
levenet i hovedstaden i artikkelens siste 
del. En fjerde gruppe dyr i byen var 
dyrene som ble brukt som underholdning 
i omreisende menasjerier og sirkus. Her 
var eksotiske dyr hovedattraksjonene. 
Eksotiske dyr var også visuelle objekter 
i de offentlige, zoologiske hagene som 
ble bygget i europeiske storbyer gjennom 
1800-tallet. Europas eldste zoologiske 
hage er London Zoo som ble stiftet i 
1828. Hagen var i utgangspunktet en 
vitenskapelig institusjon, men åpnet 
portene for publikum i 1847. København 
Zoo ble anlagt i 1859 og hører også til 
Europas eldste, zoologiske hager. 5 De 

Kuer i Lakkegata. 



Kuer utenfor Os/o S/aktehus 
i Schweigaards gate 2. 



zoologiske hagene var levende samlinger 
med stor publikumsappell. En liknende 
popularitet fikk de nye naturhistoriske 
museene, og publikum strømmet til for 
se på utstoppede dyr og andre ting fra 
naturen. Til slutt skal nevnes en gruppe 
dyr folk ikke så, men som ble gjenstand 
for engasjerte debatter utover på 1800- 


tallet, nemlig forsøksdyrene og spesielt de 
som ble brukt til viviseksjon. Det var flere 
årsaker til at dette ble en viktig diskusjon 
fra annen halvdel av 1800-tallet, og at den 
også engasjerte den menige kvinne og 
mann. På denne tiden begynte forskerne i 
økende grad å eksperimentere på levende 
organismer (Asdal 2008:900-9001), og 

Dyrehospitaiet Chevai, bygget 1899-1900. Som navnet sier ble det bygget for å pleie 
syke hester, og det hadde også en hundekiinikk. Hospitalet hadde p/ass tii 70 hester, med 
sykestaii i første etasje, og pensjonat i 2. og 3. etasje. 


dyrene som endte på viviseksjonsbordet 
ble ofte hentet i den kommunale kennelen 
for løshunder- et sted hvor både eierløse 
bikkjer og privatfolks hunder ble innbrakt 
(Kean 1998 96-112; Kete 1994:19-20). I 
Norge ble spørsmålet om bruk av levende 
forsøksdyr for første gang en politisk sak 
da Stortinget diskuterte en ny straffelov i 
årene rundt 1900 (Asdal 2008). 

Ranglebikkjer 

11. juni 1915 kunne Kristiania politi¬ 
kammer melde at to foxterriere, tre 
elghunder, to svarte og hvite hunder, to 
pointere, en harehundblanding merket 


”Bob, Sjøsprøyt”, en harehund og en 
svart, langhåret hund sto oppstallet på 
dyrehospitalet ”Cheval” etter å ha blitt 
oppbrakt på gata. Hvis eierne ikke meldte 
seg innen seks dager, ville hundene enten 
bli solgt eller avlivet. Sommeren etter ble 
det rykket inn en liknende annonse om 
oppbrakte hunder, da var en svart og hvit 
harehundblanding, en grå finnhund med 
kort hale, en svart og hvit terrierhvalp, en 
newfoundlender, enda en grå finnhund 
og en gul terrier tatt hånd om av politiet. 
Liknende meldinger kom jevnlig fra 
landets andre politidistrikter (Thorsen 
2001:293). Løshundene ble omtalt som 

landstrykerhunder, ranglebikkjer, reke- 
bikkjer, pariahunder og fillebikkjer, og 
navnefloraen tyder på at disse hundene 
ikke var menneskets beste venn. 

Selv om hunden er et tamdyr, lever 
mange individer som ferale hunder, det 
vil si at de er forvillede. De europeiske 
byenes løshundbestander har bestått av 
halvville eierløse hunder, som har vært 
de mest truende, og hunder som hørte til 
i et hushold, men som ble sluppet ut uten 
tilsyn. Kampen mot løshundene er blitt 
ført på flere fronter. Dels ved å utrydde de 
eierløse hundene, dels ved å skattlegge 
hundeholdet og dels ved å disiplinere 
hundeeierne. Før byene fikk effektiv 
renovasjon, gjorde løshunder og griser 
jobben; og fordi de altetende bikkjene 
sørget for at gatene var mindre svinske 
enn hva de hadde vært uten disse dyrene 
som levde av ”Gadernes Gødning”, 
mente Troels-Lund at løshundene til en 
viss grad ble tolerert av borgerne. Det 
er en rekke eksempler fra slutten av 
1700-tallet på drastiske aksjoner mot 
løshundbestandene, motivert blant annet 
av frykt for rabiesepidemier. I København 
drev rakkerne intens jakt på rekebikkjer 
gjennom 1790-årene, likevel hadde 
byen rundt 800 eierløse hunder i 1805 
(Bobé 1935). I 1815 ble en stor del av 
Stockholms hundebestand slaktet ned 
på grunn av utbrudd av hundegalskap 
(Palmborg 1964). En annen metode for 
å holde hundebestanden nede, var å 
skattlegge hundeholdet. Hundeskattens 
historie viser et skifte fra å skattlegge 
luksushunder, til en alminnelig beskatning 
av hundeholdet med sikte på å bli kvitt 
streifende og potensielt farlige hunder. 
Hundetegnet ble en slags passerseddel 


for bikkjer som ble påtruffet i gata uten 
eierens tilsyn. Over hele Europa var 
det utbrudd av rabies i første halvdel av 
1800-tallet, og frykten for den uhyggelige 
sykdommen var et tungtveiende argu¬ 
ment for å innføre skatten. Hundeskatten 
hadde en sosial slagside siden det ble 
vanskeligere for allmuen å holde hund, 
og det er eksempler på at arbeidende 
hunder ikke ble skattlagt. I Norge ble 
hundeavgift innført i kjøpsteder og visse 
ladesteder i 1857 (Beverfeldt 1966). 

Det mest effektive virkemidlet for å få 
hundebestanden under kontroll, var 
likevel disiplineringen av hundeeierne. 

Den problematiske løshunden ble 
flittig diskutert i Norsk Kermelklubs 
Tidsskrift. Klubben var blitt stiftet i 
1898 og tidsskriftet utkom fra 1900. 
Hundeskatt til tross, ranglebikkjene 
var fortsatt et problem i 1900. Mens 
landstrykerbikkjene jaget buskap på 
bygda, blandet deres byfrender seg i 
hovedstadslivet på høyst upassende 
måter. I 1908 ga politimagistraten i 
Kristiania følgende beskrivelse av byens 
hundeliv: 

Der fremkommer nu - særlig til 
politiet - saa mange og hyppige klager 
over hundeplagen her i byen, at det 
synes indlysende, at noget maa gjøres. 
Store kjøtere bider eller forulemper 
ofte baade voksne og børn, farer imod 
dem, skræmmer dem eller river dem 
overende, ryger sammen i voldsomme 
slagsmaal, opførerde mestforargerlige 
scener paa gader og pladser, sparker 
og graver i parker og blomsterbed og 
tumler sig der i fuld frihed. De færdes i 
graadige flokke omkring kjød og andre 
fødevarer paa torvene, napper under- 

CWb O/sens røke ri i 
Normannsgata 16, 
Kampen. Olsen selv 
(?) med disiplinert 
hund, skinker og 
eighode. 


tiden kjødstykker, som vristes fra dem 
igjen, urinerer paa de varer, de kommer 
i berøring med o.s.v. 6 

Kennelklubbens medlemmer diskuterte 
"Hundeplagen” i Kristiania inngående i 
1908 og 1909. Båndtvangbestemmelsene 
i hovedstaden og i landet for øvrig, ble 
skjerpet på begynnelsen av 1900-tallet, 
og hundeentusiastene fryktet et allment 
forbud mot løshunder, det vil si permanent 
båndtvang. Ansvaret for hundelevenet 
ble lagt på de mange som ikke betalte 
hundeskatt. I hovedstaden var 1103 
hunder meldt til beskatning i 1908, og 
for en tredjedel av disse ble avgiften 
oversendt til utpanting og inndrivelse. 
I tillegg kom alle hundene som enten 
ikke var meldt til beskatning, eller som 
kom rekende over bygrensa fra Aker. 
Som rasebevisste hundeeiere stemplet 
klubbens debattanter rekebikkjene som 


kjøtere og fillebikkjer. De egentlige 
løshundene var kjøtere uten stamtavle, 
som ingen tok bryet med å passe på 
siden de var uten økonomisk verdi. 
Byen måtte befris fra ”de løsgaaende 
vilddyr, som udgjør en stadig fare for 
vore racehunde, dels ved at anfalde og 
skambide disse, dels ved at tjene som 
spredere for smitsome sygdomme og 
parasitter.” 7 Hundene ble tiltrukket av 
byens herligheter i form av søppelkasser, 
slakterboder og de gode mulighetene til 
å stifte nye amorøse bekjentskaper; først 
i 1908 ble det forbud mot å la løpske 
tisper ferdes fritt utendørs. Samme år ble 
det innført båndtvang om natten mellom 
kl. 23 og 6, og båndtvang på torg og 
offentlige plasser hvor det ble handlet 
med fødevarer og i parker og steder med 
beplantninger, fra 1. april til 30. september. 
Kjøterne streifet rundt i "bikkjekompanier, 

Ruhårete fox- 
terriere gjør 
det beste utav 
situasjonen tit 
tross for 
båndtvang. 



som ved sine forargerlige optrin paa gader 
og stræde gir anledning til den uvilje, som 
fra publikums side hersker mod hunde 
i sin almindelighed.” 8 Nattesøvnen ble 
forstyrret av løshundene som streifet 
rundt og bjeffet i gatene. Vi møter her 
de samme klagene som byboere har 
rettet mot Europas løshunder gjennom 
århundrer. 

Skjerpede båndtvangbestemmelser 
til tross, kjøtere så vel som hunder med 
stamtavle fortsatte å sette hverandre 
stevne på hovedstadens mest prestisje¬ 
tunge grøntarealer. Herr Balt. Fleischer 
beskriver i 1917 hvordan Slottsparken 
"daglig hjemsøkes av de forskjelligste 
hunderacer, - der er ingenlunde bare 
kjøtere, men ogsaa kjendte størrelser fra 
vore utstillinger.” Kennelklubben måtte ta 
ansvar for ”at bibringe hundeeiere forstaa- 
elsen av at man ikke kan tillate sig at la 


sin hund slænge gatelangs hele dagen 
til forargelse for publikum og til skade for 
vore i forveien saa beskedne parkanlæg.” 
Hundene ødela plener og bed, i tillegg 
til at det ”fra et estetisk standpunkt (var) 
mildest talt utækkelig at la hundene 
faa saa frit spillerum som de har her i 
Kristiania.” 9 Fleischer og flere med ham 
oppfordret kennelklubben til å ansvarlig¬ 
gjøre hundeeierne. 11928 rettet klubbens 
formann en appell til medlemmene om 
å overholde båndtvangbestemmelsene, 
og i 1945 ble klubbens formålsparagraf 
utvidet med en passus om at klubben 
skulle opplyse hundeeiere om hvilke 
plikter og ansvar som hvilte på dem. Fra 
da av ble både hunden og hundeeieren 
et virkefelt for Norsk Kennel Klub. 

På begynnelsen av 1900-tallet ble 
det vedtatt lover og forordninger med 
sikte på å få hundene under kontroll. ■ 


Den høye hundeskatten må ha bidratt til 
å innskrenke hundeholdet, og skjerpete 
båndtvangsbestemmelser åpnet for 
lettere adgang til å avlive løshunder. 
Når det gjelder spørsmålet om folk rettet 
seg etter disse bestemmelsene, ser det 
ut til at mange fortsatte med å slippe ut 
hundene sine uten tilsyn både i Oslo og 
i Aker. PåTerrierklubbens medlemsmøte 
13. desember 1939 rettet høyesteretts¬ 
advokat Thinn følgende spørsmål til 
tilhørerne: ”Hvorfor har så mange villa- 
eiere i Aker den uvane å løfte haveportene 
av hengslene om vinteren så hunden kan 
fly som den lyster? Er det av dovenskap 
for å slippe å lukke porten hver gang man 
biler ut og inn?” Terrierentusiastene, som 
det var mange av i hovedstadsområdet i 
mellomkrigstida, var samlet for å lytte til 
Thinns foredrag ”En hundeeiers juridiske 
ansvar”. 10 Ut fra hva folk har fortalt om 
hundeholdet i byen og i de tilstøtende 
villakvartalene i mellomkrigstida, løp de 
fleste hunder løse. Ennå var hunden en 
rest av ukontrollert natur i byen. 

Det moderne byrommet stilte nye 
krav til hunden, til en lydig, vennlig og 
kontrollert hund. For å oppfylle kravet 
måtte hundeholdet endres radikalt, fra at 
man lukket hunden ut og inn morgen og 
kveld, til at man lufter hunden, fortrinnsvis 
i bånd, flere ganger om dagen. Slik er 
hundeeieren blitt ytterligere bundet til 
hunden sin, ikke bare psykisk, men 
også fysisk. Lovverket, trafikken og 
gjennomslaget for kostbare rasehunder er 
alle faktorer som har bidratt til å fremme 
et hundehold hvor hunden blir passet og 
beskyttet mot sin egen natur. Den er også 
blitt omdefinert kulturelt gjennom betegn¬ 
elsen "familiehund”. Dette er en hund 


som lever det meste av livet innendørs, 
og som omtales som familiemedlem. 
Norge er i dag et av få land i verden 
som ikke haren løshundbestand og hvor 
hundepopulasjonen er under kontroll selv 
om få hunder kastreres eller steriliseres. 

Lommeulv 

Denne artikkelen har handlet om tamdyr- 
ene i byen som definitivt har tapt kampen 
om byens territorium. Hesten som var 
1800-tallets levende maskin, er borte fra 
gatene. Hva er hunden i dag? Den gjør 
en viktig innsats i politi- og tollvesenet 
og som førerhund, servicehund og 
lavinehund. Den er blitt familiemedlem. 
Men hunderaser er også mote. Før gikk 
damer med døde dyr rundt halsen i form 
av reveboa med hode, labber og hale. 
For tiden er det mote blant unge piker å 
anskaffe seg hunder som er så små at 
de kan puttes i en veske. Hva er disse 
hundene - levende assessoirer? Esso 
kjørte en gang slagordet ”Putt en tiger 
på tanken”. Hundens gener er lik ulvens, 
uansett om det dreier seg om en grand 
danois eller en chihuahua: ”Putt en ulv 
i veska”? 

Liv Emma Thorsen er utdannet etnolog 
og er professor i kulturhistorie ved Institutt 
for kulturstudier og orientalske språk, 
UiO. Hun leder fra 01.01.2009 NFR- 
prosjektet ”Dyr som ting og dyr som tegn, 
standardisering og synliggjøring av dyr” ; 
http://www.hf. uio. no/ikos/forskning/fors- 
kningsprosjekter/liv_emma/animals/ 
about.html 

Noter 

1 Norsk Kennelklubs Tidsskrift 1912:224f. Se 
også Thorsen 2001:75-77. 

2 For en utdyping av betegnelsen "levende 
maskiner” på 1800-tallets byhester, se McShane 
and Tarr 2007: 2-7. 

3 Noélie Vialles påviser i sin bok om franske 
slakterier en interessant forskjell i terminologi 
mellom de gamle, private slakteriene som 
ble kalt "tuerie”, avledet av verbet "tuer” å 
drepe, og "abatoir” som er avledet av verbet 
"abattre” å hogge ned, egentlig om trær. Den 
nye organiseringen fjernet slaktingens realitet 
fysisk fra bybildet og symbolsk i språket. 

4 http://no.wikipedia.org/wiki/Basarhallene Oslo 
Byleksikon 1987 

5 http://www.zoo. dk/00,-d-,BesogZoo/OmZoo. 
aspx lesedato 01.12.2008. 

6 Norsk Kennelklubs Tidsskrift 1909,1:21. 

7 Norsk Kennelklubs Tidsskrift 1908,4:31 Of 

8 Ibid. 

9 Fleischer Norsk Kennelklubs Tidsskrift 1917, 
5:116 

10 Norsk Kennelklubs Tidsskrift 1939,1:10 

Byoriginalene - 
anonyme kjendiser 


Even Saugstad 


Luse-Frantz, Snipp-Møller, Homansbyens Dronning og Sving Deg. 
Vi har hørt navnene og kanskje også sett noen av dem. Men hvem 
skjuler seg bak kallenavnene og bak ansiktene til byoriginalene som 
levde - og fortsatt lever - i Oslo? 


Byoriginaler var og er synlige i bybildet, 
enten de vil det eller ikke. Noen har alltid 
hatt behov for å stikke seg fram og bli lagt 
merke til, mens andre blir lagt merke til 
selv om de ikke ønsker det. Luse-Frantz 
(1883 -1958) varen typisk representant 
for den siste kategorien. Den unnselige 
og enfoldige skrap- og flaskesamleren var 
et fast innslag i bybildet fra 1930-tallet og 
fram til han døde i 1958. 

Luse-Frantz med kjerra 

Byoriginalen het egentlig Frithjof Kristian¬ 
sen, og faren var kull- og vedhandler i 
Oslo sentrum. Denne geskjeften overtok 
sønnen etter at foreldrene døde. Da de 
enkle forretningslokalene måtte rives, sto 
Frithjof på bar bakke. 

«Det eneste du eide var en kjerre, 
og troen på en mild, rettferdig Gud», 
sang Lillebjørn Nilsen i sangen som har 
gjort Luse-Frantz kjent også for yngre 


grupper. Denne håndkjerra ble hans 
eneste sikre holdepunkt etter at han 
måtte forlate kull- og vedbua han hadde 
overtatt etter sin far. Han samlet flasker, 
jernskrap og annet metallavfall som ble 
solgt videre til skraphandlere. Uten hast 
flakket han vidt om i byen - i Vika, opp 
mot Homansbyen, på Grunerløkka og i 
området rundt Trefoldighetskirken. Hver 
dag var han å se, enten med en sekk 
på ryggen, eller med den skrøpelige 
kjerra. Kjerra står nå på Oslo Museum, 
Bymuseet. 

En periode bodde han som uteligger 
under en veranda i Oscars gate, senere 
fikk han leie et lite rom hos to snille, gamle 
damer i samme område. Senere i livet 
tok han til takke med et loft, en kjellerbod 
eller en krok i et fyrrom som nattkvarter. 

Frithjof Kristiansen var en både ærlig 
og gudfryktig kar, selv om hans uflidde 
ytre kunne gi inntrykk av noe annet. Han 

Luse-Frantz varden stillfarne 
byoriginalen som med sin kjerre 
var et fast innslag i bybildet fra 
1930-taiiet. Herfra 1955. 



rørte aldri alkohol og varen hyppig gjest 
i Frelsesarmeens hovedkvarter Tempelet 
i Pilestredet. På festene her betalte han 
gjerne inngangspenger for to; «Det kunne 
jo komme en stakkar som ikke hadde 
penger, så har jeg betalt for ham», sa 
han. Han var også rundhåndet med 
kollekten etter sine faste søndagsbesøk i 
Trefoldighetskirken. Som forretningsmann 


kunne det aldri falle ham inn å prute eller 
tigge, og han betalte alltid kontant. Hvis 
noen forsøkte å gi ham jernskrap eller 
noe annet, ble han sint; en handel skulle 
betales, almisser tok han ikke imot! 

Frithjof ville ikke være noen til last 
og oppfattet en eventuell støtte fra 
sosialvesenet som en inngripen i hans 
personlige frihet. Han hadde hatt rett til ■ 

alderstrygd i flere år, uten å ville heve 
den. Da han på det siste ble lagt inn på 
Ullevål sykehus, ville han betale for kost 
og losji-han ville ikke forlate denne jord 
uten å ha gjort opp for seg! 

Snipp-Møller 

Mens Luse-Frantz gjorde alt han kunne 
for å være usynlig, var Snipp-Møller 
(1864 - 1922) hans rake motsetning. 
Han elsket å være i rampelyset, elsket 
å bli kommentert og karikert og hadde 
ikke noe i mot at folk stoppet opp, pekte 
og lo av ham. 

Snipp-Møller het egentlig Albert Møller 
og var født noen tiår før Luse-Frantz. Han 
var utdannet xylograf- et håndverk innen 
grafisk fag, men livnærte seg i hovedsak 
som musiker og kunstmaler. Et veddemål 
fra et studieopphold i Paris var grunnen 
til kallenavnet. Han mente selv han ikke 
ville vinne en tegnekonkurranse han 
deltok i, og i motsatt fall lovet han for all 
framtid å gå med like høye snipper som 
en kjent Paris-personlighet brukte. Møller 
vant konkurransen og holdt avtalen om 
å gå med den høye snippen. 

Albert Møller var i sitt ess når han 
kunne promenere på Karl Johan - helst 
midt i gata - og med en elegante beveg¬ 
else hilse med hatten til kjente og ukjente. 
Han brukte gjerne flosshatt eller skalk 
og gikk forøvrig ofte kledd i brodert vest, 
figursydd frakk med lyse silkeslag, mørke 
bukser og hvite hansker. Sammen med 
en velpleiet knebelsbart og den høye 
snippen helt opp til ørene, var det ikke å 
undres over at han vekket oppsikt. 

Han var ofte karikert og omtalt i datid¬ 
ens populære vittighetsblader, noe som 
ikke så ut til å plage ham. På revyscenen 



Snipp-Møller var spradebassen som elsket 
oppmerksomhet om seg selv og si ne 
påfunn på slutten av 1800-tallet. 


ble han parodiert og opptrådte også selv. 
Det ble også laget en egen sang om ham, 
«Møller-Polka», med et flott bilde av den 
velkledde byoriginalen på notebladets 
omslag. 

Møller var en habil fløytist og spilte 
sammen med ulike orkestre og på 
forskjellige teatre i inn- og utland. Han 
hadde også sitt eget lille ensemble som 
spilte fast på en restaurant på hjørnet 
av Akersgaten og Tollbugaten. Den 

Advokat R G. Herman¬ 
se n var det umulig å 
overse med si ne merke¬ 
lige antrekk og sprelske 
turnoppvisninger. 



dirigerende fløytisten og hans orkester ble 
meget populære, og restauranten hadde 
godt besøk. I godt voksen alder lærte 
han seg å spille på cello, og sine siste 
leveår var han ansatt som kinomusiker 
på Gjøvik. 

Eksentrisk, nevrotisk eller psykotisk 
er nok betegnelser som i dag ville vært 
brukt på Kristiania-originalen som hadde 
sine glansdager for over hundre år siden. 
Men en av Møllers gode venner forklarte 


hans oppførsel slik: «De fleste vil si han 
hadde en skrue løs. Sludder! Han hadde 
bare flere skruer i sin åndelige mekanisme 
enn de fleste. Og skruene satt fastere 
enn hos de fleste, - kanskje litt for fast.» 

Baronen av Bøler 

En annen som kanskje hadde «litt for 
faste skruer» var advokat Peder Gunvald 
Hermansen (1910 - 1993). Advokaten 
flyttet til Bøler i 1966 etter at livet hadde 

tatt noen uønskede vendinger - han 
var blitt skilt og hadde vært innlagt på 
sjetteavdeling på Ullevål sykehus. Seiner 
ble det opphold på Dikemark for den 
eksentriske advokaten. ”Jeg lærte mer 
på Dikemark enn på Universitetet”, sa 
han, og var stolt av å ha vært på asyl. 

På Bøler ble Hermansen raskt kjent 
som den merkelige karen med de enda 
merkeligere antrekkene. I begynnelsen 
var han bare ekstremt velkledd. Men 
etter hvert ble det større grad av maske¬ 
rade. En dag kunne han dukke opp som 
sjørøver med rubin i øret, det neste som 
cowboy eller sjeik. Eller bankraner, kosakk 


777 venstre: 

Et Jucans signatur prydet bi/de¬ 
kortene han so/gte i forbindelse 
med opptredener i Os/o og 
andre steder han turnerte. 


Under: 

Hobbypredikant og bakgårds- 
sangeren Sving-Deg husker 
mange fra 50- og 60-taiiets 
Os/o. 

Miljøaktivist Pål Jensen har tusenvis av politisk korrekte buttons som han fra sin rullende 
stand på Kari Johan ønsker å ti/by forbipasserende. 


eller engelsk politimann. Det ene kostymet 
mer fantasifullt enn det andre. 

Klærne kjøpte han på loppemarkeder 
eller fikk av naboer, og det blir fortalt at det 
i leiligheten hans var store hauger med 
klær. Og på den oppfinnsomme gledes¬ 
sprederens kropp kunne en umoderne 
kjole fungere som beduinkjortel. Ved 
å kombinere de mange plaggene og 
utstyret, kunne han trylle fram de mest 
fantastiske antrekk. Og han tok gjerne 
selv nål og tråd eller symaskin i bruk. 

Peder Gunvald Hermansen var 
skoleflink, tok juridisk embedseksamen 


og utdannet seg til overrettssakfører, 
eller advokat som det heter i dag. Han 
var medlem av Advokatforeningen helt 
til 1990, men sluttet å praktisere omkring 
1970. 

Hermansen hadde bakgrunn som 
turner, noe han fikk demonstrert til 
fulle på T-banen. Halvtrøtte folk på 
vei til og fra jobb i byen kunne på 70- 
og 80-tallet være vitne til den spreke 
advokatens krumspring i stengene på 
T-banevognene. Ikke rart han fikk tilnavn¬ 
et «T-bane-turner’n». Eller «Baronen 
av Bøler». Bydelen hadde sin egen 

Fiolinisten Ray kunne trylle fram de vakreste toner fra sin fiolin, i mange år gledet han 
fastboende og turister i Os/o\ nå er det fredrikstadfoiket som kan g/ede seg over hans 
vakre musikk. 


byoriginal - som de gjerne delte med 
resten av byen! 

Foruten T-banen hadde originalen 
flere arenaer; han spradet gjerne opp 
og ned Karl Johans gate, var innom 
Theatercaféen, Grand eller Justisen, og 
overalt hvor han ferdes samlet folk seg 
om ham, noe han ikke hadde noe imot. 
Når han kunne spille sitt eget gateteater, 
var han i sitt ess. Om sin egen trang til å 
vise seg fram, sa Hermansen: 

«Alle mennesker har mange 
forskjellige sider, men jeg prøver å spille 
ut mine. Jeg spiller skuespill hele tiden, 
men jeg kan også spille at jeg ikke spiller; 


jeg kan godt spille «normal». Det er jo 
det skuespillet de fleste spiller. Men det 
er faktisk også det mest slitsomme. Da 
må man jo konstant gå rundt og begrense 
seg og undertrykke alle sine sider som 
ikke stemmer med det rolleheftet man 
har fått utlevert». 

Sving Deg og andre med 
«den rette tro» 

Sangglede og gudstro er et fellestrekk 
ved flere av byoriginalene. El Jucan 
(1936 - 1997) var barnehjemsgutten og 
tatersønnen som i voksen alder gjorde 
karriere som salme- og operasanger. 

Før han kom så langt hadde han en 
tragisk oppvekst hvor han blant annet 
ble regnet som åndssvak og sperret 
inne på lukket avdeling på Emma Hjorts 
hjem i Bærum. Mange husker ham fra 
tiden som fakir - han holdt ofte spontane 
oppvisninger på byens gater og torg hvor 
han spiste barberblader og lyspærer og 
lå på spikermatter. Gudstroen sto sterkt 
gjennom hele livet for El Jucan, som 
egentlig het Einar Olsen. En av hans 
største suksesser må utvilsomt ha vært 
da han julaften 1991 sang for en fullsatt 
St. Olavs domkirke og fikk trampeklapp 
for sin innsats. 

Gudstro og musikk var også viktig 
for mor og datter Jacobi som gikk under 
navnet Fredens Engel etter en sang 
de gjerne spilte på sin lirekasse. De to 
var aktive i byens gater fram til tidlig på 
1900-tallet. 

Men den som var aller mest opptatt av 
sang og kristentro var nok Karl Rognstad 
(1890 - 1973). Hobbypredikanten og 
bakgårdssangeren som ble kalt Sving Deg 
hadde alltid et bibelvers på lur og gikk ikke 
av veien for å forkynne Guds ord både for 
tilhørerne i vinduene og for sine venner på 
byens skyggeside. Tilnavnet hadde han 
fra en av sangene han yndet å synge på 
sine bakgårdsopptredener; salmen som 
startet med «Sving deg min due...». 

«Noen smilte til ham, og noen smilte 
av ham.... Han varen naiv og god sjel i litt 
rare og gammeldagse klær, og med nokså 
rare og gammeldagse tanker om livet og 
døden». Slik karakteriserte musiker og 
journalist Simon Flem Devold byoriginalen. 
De to underholdt sammen ved flere 
anledninger som bakgårdsmusikanter, 
og da inntektene skulle deles, var Sving 


Deg bestemt i sin sak. En tredjedel 
til hver av artistene og en tredjedel til 
«kirka». Rognstad ble et populært innslag 
i bybildet og ungene flokket seg gjerne om 
ham. Bakgårdsopptredenene hans førte 
ofte til allsang, og ikke minst klingende 
mynt fra oven. Og etter å ha mottatt sitt 
honorar, bukket han alltid dypt og svingte 
med den hvite sangerlua. 

Rognstad var født og oppvokst 
på Elverum og arbeidet noen år som 
gårdsgutt før han flyttet til Oslo og lot 
sangstemmen bli hans levebrød. Han 
bodde på Rodeløkka fram til sin død i 
1973. 

Byoriginaler nå? 

Jeg har tillatt meg å karakterisere Pål 
Jensen (f. 1952) og Ole Kopreitan (f. 
1937) som byoriginaler. De to har stått 
ufortrødent i flere tiår på Karl Johan med 
sine lettere ombygde barnevogner fulle 
av buttons og politisk brosjyremateriale. 
I likhet med øvrige byoriginaler er disse 
et sikkert innslag i bybildet, og har våget 
å gå sine egne veier og tale sin egen 
sak. Til forskjell fra mange av de andre 
originalene er disse velutdannet og har 
på ingen måte fått noen «diagnose». 

Pål Jensen er utdannet biolog og 
brenner for mer sykkelbruk, mindre bilbruk 
og er en forkjemper for kollektivtrafikken. 
Alle synspunktene hans er tydelig doku¬ 
mentert på de tusenvis av jakkemerker 
- buttons - han selger fra vogna si. I 
tillegg til å være miljøforkjemper, har 
Jensen skrevet en politisk roman, «Den 
sorte dame i Malaguay» og vært ildsjel 
i «Gammeldonaldistenes venner». Mer 
enn nok til å bli regnet som byoriginal i 
2008! 

Mange husker den krokrygg ete, 
gamle damen som først gikk støttet 
ti/ en sykkel, så tii en rullator. Hun 
het Aagot Hanshaugen, men a/ie 
kai te henne bare ho’Aagot 



Hans kumpan på byens paradegate, 
Ole Kopreitan, er daglig leder i Nei Til 
Atomvåpen. Den hvitskjeggete aktivisten 
kan den ene dagen stå og propagandere 
mot atomvåpen og for miljøvern på Karl 
Johan, mens han neste dag har iført seg 
dress og slips og er representant i FNs 
nedrustningssesjon. Kopreitan, som går 
under navnet Ole Kopp, har stått med sin 
barnevogn fullastet av fredsbudskap på 
sentrale steder i Oslo helt siden tidlig på 
1960-tallet. "Politikere og organisasjoner 
løper i flokk for å få innpass i ett og annet 


TV-program, men uteblir fra den beste 
kanalen til folket, nemlig gata”, sier han. 
Hver fredag og lørdag hele året er han 
å se i krysset Karl Johans gate/Nedre 
Slottsgate. 

En annen nålevende byoriginal er 
fiolinisten Renald «Ray» Antoinette 
(f. 1930). Mange husker sikkert den 
lille, mørke mannen som i motsetning 
til andre gatemusikanter, foretrakk 
klassisk musikk. Han satt ofte på sin 
klappstol, akkompagnert av en bærbar 
kassettspiller, med fiolinen under haka 

og samlet mange tilskuere og lyttere på 
Karl Johan på 1980- og 90-tallet. 

Ray er oppvokst på Mauritius og har 
bakgrunn fra store orkestre både der og 
i London. Til Norge kom han i 1977; han 
hadde fått jobb i Den Norske Operas 
orkester. Den selvlærte musikeren var 
fornøyd med å få den prestisjetunge 
jobben, men valgte etter et år en annen 
arena og et annet publikum - han ble 
gatemusiker. 

- Dette er det ærligste og flotteste 
publikumet du kan få, mener han etter 
utallige enmannskonserter i Oslo. Nå har 
han flyttet til Fredrikstad og er en aktiv 
gatemusiker i Østfoldbyen. 

Får vi flere byoriginaler? 

Er byoriginalene en utdøende rase? 
Har Oslo blitt en så stor by at det ikke er 
plass til folk som stikker seg litt ut? Har 
samfunnet blitt så gjennomregulert at vi 
ikke kan godta folk som er litt annerledes? 

Institusjonene har nok tatt vare på 
mange av dem som for 20 - 30 år siden 
ville fått «byoriginal»-betegnelsen - vi vil 
ikke ha raringer rekende rundt i gatene, 
de har det bedre på et «hjem». Og det 
hadde de kanskje også. Men det er ikke 
tvil om at ho’Aagot, Aagot Hanshaugen 
(1919 - 2003), krokryggen med rullatoren, 
beriket hovedstaden med sin stadige 
rusling og pludring rundt i byen. Og det er 
vel også helt sikkert at byturene ikke minst 
ga Aagot selv et rikere liv enn hvis hun 
skulle vært innesperret på et pleiehjem. 

Et tankekors er det at originalene 
ofte får større oppmerksomhet etter 
sin død enn mens de lever. Horder av 
Oslo-borgere valfartet til Luse-Frantz sin 
begravelse for å vise denne anonyme 


skrapsamleren, som folk knapt nok kjente 
døpenavnet til, den siste ære. Mange 
byoriginaler fikk fyldige nekrologer i 
avisene etter sin død, men mens de levde 
var knapt nok noen interessert i å skrive 
om dem eller stoppe opp og slå av en 
prat på gata. Hyggelige unntak fra dette 
er Einar «El Jucan» Olsen og advokat 
R G. Hermansen, som begge fikk sine 
fyldige bøker (hhv. biografi og bildebok) 
lenge før de døde. Ho’Aagot kunne også 
oppleve å se filmen om seg selv på TV. 

Er det positivt eller negativt å bli 
kalt for byoriginal? Byoriginalene er 
og var individualister, kanskje mer enn 
andre. Men de fleste var også sosiale 
mennesker. Ikke alle hadde så mange 
nære venner, men til gjengjeld et stort 
nettverk av kjente. Og i dagens Norge 
og dagens Oslo er det unektelig bedre 
å være en i øyenfallende original enn en 
blek kopi. 

Har vi alle en liten byoriginal i oss? 
Er vi litt misunnelige på disse som tør 
å være litt annerledes? Tør å være seg 
selv? Eller er vi bare glade for at vi ikke 
er som dem? Advokat P. G. Hermansen 
fra Bøler sa det så treffende: «Det bor 
en Hermansen i oss alle. Spørsmålet er 
ikke om man skal godta eller forkaste 
Hermansen, men i hvilken grad man skal 
tørre å slippe sin Hermansen løs». 


Even Saugstad er forfatter og har bl.a. 
skrevet bøker om Østmarka og Sykkel¬ 
turer i Oslo. Høsten 2008 ga han ut boken 
”Byoriginaler og personligheter i Oslo”. 

Byoriginalene mellom to permer 


Artikkelforfatteren Even Saugstad kom høsten 2008 ut med boka 
«Byoriginaler og personligheter i Oslo». Her får vi presentert 13 
byoriginaler-personligheter og fargeklatter som har vært synlige i 
bybildet opp gjennom 1900-tallet. «Snipp-Møller», «Luse-Frantz», 
«Homansbyens Dronning» og «Sving Deg» er med. Vi får også 
historien til fakiren «El Jucan» som etterhvert ble mer kjent som 
sanger og den eksentriske advokaten P. G. Hermansen som 
gikk under navnet «T-baneturner’n eller «Baronen av Bøler». 
Karl Johans Knoll og Tott, miljøforkjemperne Ole Kopreitan og 
Pål Jensen, som stadig er å se på byens paradegate med sine 
rullende stands, er også portrettert. Andre som er med i boka er 
«Wergelandsgutten» (Anders Larsen), redaktør Anders Mehlum 
og «Homansbyens Dronning» (Astrid Christensen). 



Boka selges i bokhandlene og i museumsbutikken i 
Oslo Museum. 

